Газ, электр ва йўлни тўсган одамлар — Шуҳрат Абдураҳмонов саволларга жавоб берди - xabar.uz\nГаз, электр ва йўлни тўсган одамлар...\n16.12.2020 16:05 0 3552\n— Ҳисоботни эшитдингиз. Ҳамма жойни гуллатвордик, Андижон яшнаяпти, демоқчи эмасман. Ишлаяпмиз, ҳаракат қиляпмиз. Ҳисоботда айтилгани эса ҳали хомаки лойиҳалар. Яқин вақтларда яна янгилари чиқади. Ўзбекистон ва шу қаторда Андижон ҳам шиддат билан ривожланмоқда. Статистикага кўра йилига 33 минг одам онкология касалликларидан даволаниш учун Ҳиндистонга борган, 22 минг одам эса юрак-қон томир касалликларидан даволанган. Биз халқимиз овора бўлиб, хорижга бормаслиги учун мана шундай шифохоналарни Андижонда очмоқчимиз. Шу йўналишда янги лойиҳалар қилишга тайёрланмоқда. Хориждан шифокорлар таклиф қилинади. Улар шунчаки келиб-кетмайди, шу ерда яшайди. Шифокорларга уй берамиз ва касалхона очиб берамиз.\nЭътиборлиси, Бобур бобомизнинг авлодларидан бўлган ҳиндистонлик сармоядор Андижонга келди. Медицина институти очилса қанчадан-қанча талабалар билимли бўлади. Янги иш ўринлари яратилса, қўшимча солиқ тушумлари бўлади.\nМаърузада тўлиқ ҳисобот беришга ҳаракат қилдим. Агар мана шу рақамларни журналистлар текширишни истаса, ўзимиз ёрдам беришга тайёрмиз. Ҳар битта қилинган ишни кўрсатишни истаймиз.\n— Вилоятда кўп ишлар қилинганини ҳисоботда айтиб ўтдингиз. Газ етишмовчилигини аниқ тушунтирдингиз. Аммо электр энергиясидаги реал вазият анча оғир, одамлар кўчага чиқмоқда. Ҳар йили таъминот бўйича кўп гаплар айтилмоқда, аммо муаммо ҳам тугамаяпти. Халқ ҳар йили қиш келишини юрак ҳовучлаб кутади. Бу муаммолар қачон ҳал бўлади?\n— Газ ва электр бир бирига боғлиқ нарса, бири бўлмаса, иккинчиси ҳам муаммога айланади. Вилоятда 580 минг хонадон бўлса, 487 минги аввалдан газлашган эди. Аммо йиллар давомида етарли газ таъминоти бўлмади. Натижада 2015 йилга келиб газ етиб бориши қийин бўлган маҳаллалар тармоқдан узилиб, кўмир ва газ балон билан таъминлашга ўтилган. Қишда одамлар қийналавергандан сўнг Ўзтрансгаз билан келишдик. Улар бизга 487 минг хонадондан 246 мингтасини кафолатли газ билан таъминлай оламиз, деб айтишди. Қолган хонадонларга газ етказилмаслиги аниқ бўлди. Шундан сўнг ўша маҳаллалар тармоқдан узилди. Биз йўқ газга ишониб қолмасдан, кўмир ва бошқа воситаларни тарқата бошладик.\nБу нарса анча оғир кечди. Газ кафолатланмаган хонадонлар электр тармоғига иситиш мосламаларини улай бошлади. Электр иситиш учун эмас, балки ёритиш учун. Андижон вилоятида чироқ ўчмай ёниши учун кунига 18 миллион киловатт энергия талаб қилинади. Ҳозир кунига 17 миллион киловатт оляпмиз. Демак бир миллион киловатт танқислик ҳам бор.\nБиз мана шу танқисликни тўғри тақсимлаш учун чироқ ўчиши графигини туздик. Аммо бу ҳам ечим бўлмади. Графикни тайёрлаб, эълон қилганимиздан сўнг, газ босими пасайиб кетди ва электрга босим кўпайиб, тизим ташлаб юборяпти. Агар ўша вақтда энергия тизими ўчирилмаса, ёниб кетиши мумкин. Шу сабабли графикдан чиқиб кетишга мажбур бўляпмиз.\nТизимда муаммолар мавжуд ва шу билан бирга халқимиз ҳам тежамкорлик қилса яхши бўларди. Агар электр энергиясини тежаб ишлатсак, етишмаётган 1 миллион киловаттни қоплаб олган бўлардик.\n— Андижон вилояти қаердан олади электр энергиясини?\n— Водий вилоятларини таъминлаш мақсадида Тўрақўрғон ИЭС ишга туширилгач чироқ ўчиши камайди. Етишмаётган қисми эса Қирғизистондан олиб келинарди. Ҳозир Қирғизистонда ҳам вазият яхши эмас. Улардаги ГЭСлар ишлаши учун етарлича сув мавжуд эмас. Натижада муаммолар вужудга келмоқда.\n— Муаммони ечиш учун нима қилиш керак?\n— Табиий газ етиб бориши кафолатланган хонадонларни олиб қолиб, қолганини тармоқдан узиш керак. Газ етиб бормаётган хонадонларга кўмир ва газ балон етказиб берилади. Ортиқча истеъмолга йўл қўймасликни тарғибот қиламиз. Бугунги куннинг энг долзарб вазифаси шу. Газ қуйиш шаҳобчаларига фақат кундузи газ бериб, кечаси аҳолига етказиш мақсад қилинган.\n— Электр энергиясининг муқобил вариантлари кўриб чиқиляптими?\n— Кеча шу масалада инвестор билан гаплашиб олдик. Андижонда қуёш батареяларини ишлаб чиқариш бўйича 17 миллион евролик лойиҳа амалга оширилади. Корхонага ер ажратиш масаласи ҳам ҳал қилинган. Қуёш панелларини ўзимизда ишлаб чиқармасак бўлмайди. Кун сари аҳоли сони ва тадбиркорлик субъектлари кўпаймоқда. Уларга биринчи навбатда газ, электр ва сув керак. Шу мақсадда барча лойиҳалар тайёрланди, банклар билан келишилган. Насиб қилса январ ойида қуёш батареяларини ишлаб чиқариш йўлга қўйилади.\n— Бутун вилоят бўйлаб кўпқаватли уйлар қурилмоқда. Уларга канализация тортиш масаласи нима бўлади?\n— Вилоятда локал канализация тизими ишлаб чиқариш йўлга қўйилган. Ҳар қандай турдаги биноларга ўрнатиш мумкин. Туманлардаги кўп қаватли уйлар мана шундай тизим билан таъминланади.\n— Ўша кўпқаватли уйлар табиий газ билан қандай таъминланади?\n— Барча туманларда ҳам газ йўқ, демоқчи эмасман. Кўп қаватли уйларга эса табиий газ етиб бориши шарт. Шахсан ўзим буни назоратга олганман. Чунки кўп қаватли уйда кўмир ёқиш ёки газ балон ўрнатиш мумкин эмас. Худо сақласин, ҳар-хил холат бўлиши мумкин. Шунинг учун ҳамма кўп қаватли уйлар газ билан таъминланади.\n— Андижон вилоятида газ ва электр етишмаслиги туфайли одамлар кўчага чиқиши ҳолати учраб турибди. Бу борада ҳоким сифатида қандай изоҳ бера оласиз?\n— Президентимиз биздан халқни рози қилишни сўраяпти. Биз ҳаммасини очиқ айтишимиз керак, бор нарсани бор, йўқ нарсани эса йўқ дейиш шарт. Одамлар йўқ нарсага ишониб қолмасликлари керак. Очиғини тан олиш лозим, қайсидир маҳаллаларга газ билан таминлаш кафолати берилган, аммо турли сабаблар туфайли газ етиб бормай қолди. Бухородан келаётган газ босими пасайиб кетгани бунга сабаб бўлди. Одамларнинг талаб қилишга ҳаққи бор. Биз имкон қадар ишлаяпмиз. Фуқароларимизга тушунтиришга, улар билан тарғибот ишларини олиб боряпмиз.\n— Ҳисоботда ҳамма соҳада ўсиш қайд этилган. Бирорта ҳам соҳада пасайиш кузатилмаган. Карантин иқтисодга таъсир қилмадими?\n— Режа пандемия шароитидан келиб чиқиб белгиланган. Биз ана ўша режани ошириб бажарганимизни қайд этганмиз. Агарда пандемия бўлмаганда, режа ҳам шунга яраша бўларди.\n— Андижонда дори-дармон учун кам ҳаражат қилинган. Бунга сабаб нимада?\n— Дори бўйича учинчи марта ҳисобот беряпман шекилли. Биринчи марта дори-дармон омбори калитини кўрсатганимда, «калит кичкина-ку», дейишди. Кейин яна шу масала кўтарилганда, журналистни омборга олиб кириб, захирани кўрсатдим. Бу масалани тўғри қабул қилишингизни сўрайман. Касаллик Ўзбекистонга кириб келганда барча вилоят ҳокимлари олдига уч ойлик дори-дармонни захира қилиш вазифаси қўйилди. Халқимизни касаллик балосидан олиб чиқиш учун ишладик. Андижонда фармацевтика ривожланган, катта корхоналар бор. Бу корхоналар дори-дармонни Ҳиндистон ва бошқа мамлакатлардан тўғридан-тўғри олиб келди, захира яратди. Ҳозир ҳам 24 миллиард сўмлик дори захираси керагидан ортиқ турибди. Буни балки айтиш нотўғридир, аввало Худо сақласин, ҳозир касаллик пасаймоқда ва шу билан йўқ бўлиб кетсин. Андижонда дори-дармон масаласида ҳеч қандай муаммо йўқ. Дорини ўз вақтида олиб келганимиз учун муаммо бўлмади.\n— Андижон, Наманган, Фарғона ва Жиззах вилояти ахборот хизматларининг муаммо борлиги айтилди. Айнан мана шу ҳолат бўйича нима дея оласиз? Ахборот хизмати фаолиятидан қониқяпсизми?\n— Ҳамма нарсадан қониқдим, десам ҳаёт тўхтаб қолади. Янги тизим бу, ривожланишда давом этмоқда. Ўзгариш бор, албатта, аммо етарли даражада эмас. Вилоятдаги барча ишларни ёритиб бориш матбуотнинг вазифаси. Уч соатлик ҳисоботда кўп ишлар айтилди, аммо шуларнинг барчаси халққа етиб бордими, бу бошқа савол. Агар вилоятдаги барча матбуот хизматларида қандайдир муаммолар бўлса, моддий техника базасини таъминлаб берамиз.\n— Қиш келиб, жуда кўп муаммолар пайдо бўляпти. Бу жиҳатлар вилоятга қайсидир маънода боғлиқ эмас. Вилоятга боғлиқ бўлган нарса — йўл. Кўплаб йўлларимизда йўлни ажратиб турувчи чизиқлар йўқ.\n— Ҳокимият биносидан чиқишингиз ҳамоно йўллар чизилганини кўришингиз мумкин. Бу нарсага жуда катта эътибор берамиз. Норматив бўйича йўл чизиқлари бир йилда икки марта чизилиши керак. Аммо биз 5-6 марта ҳам чизяпмиз. Афсуски бўёқнинг сифати яхши эмас, узоқ вақт турмайди. Агарда шундай масалаларда муаммо бўлса, журналистлар менга етказишса, вазиятни ўнглаймиз. Йўл чизиқлари учун пул ажратилган. Масалан, Асака-Шаҳрихон йўли бугун кечаси билан чизиб чиқилди. Бир ҳафтада ҳаммаси якунланади.\n— Фарғонага кетишда Олтинкўл, Шаҳрихон ва Бўстон туманларида йўл жуда нотекис. Бу йўлларни қайта қуриш режаси йўқми. Масалан Фарғона ва Наманганда йўл анча текис.\n— Сиз айтган йўл Буюк Ипак йўли ҳисобланади. Республика миқёсида пул ажратилиб, босқичма-босқич таъмирланмоқда. Келаси йилга 40 миллиард сўм пул ажратилган. Бу жуда катта иш, бир кунда қилиш мумкин эмас. Насиб қилса бизда ҳам йўл текис бўлиб қолади. Маҳаллий йўлларга келсак, ўйдим-чуқурларни ямаш бўйича катта талаб қўйганмиз. Бу ҳам газ билан боғлиқ, асфалт тайёрлаш ишлари назоратга олинган.


Мухтор Худойқулов | TURONZAMIN\nМухтор Худойқулов журналистик фаолият билан бир қаторда адабий ижод билан шуғулланади.\n“Ёшликдан қизиқардим адабиётга. Турли шеърлар ёзиб юрардим. Ундан кейин масалга қизиқдим, масаллар ёздим ва қатор масал китоблари чиқардим”, дейди у.\nМухтор Худойқулов – 100дан ортиқ шеърий ва насрий масаллар, ҳажвий шеърлар муаллифи. Ёзувчи ўзининг “Минг бир масал” номли китоби бугунги кунда чоп этилиб ўқувчилар қўлига етиб бораётгани ҳақида айтади.\n“Завқийнинг “Аҳли раста ҳажви” деган асари сизга маълум бўлса керак. Ўзининг давридаги камчиликларини, ўша пайтдаги бой-боёнларни ҳажв қилиб ўтган. Мен “Ҳажв аҳли қалам” деб, 70га яқин шоирга шеърий ҳазил ёзгандим”, дейди шоир ва олим Мухтор Худойқулов.\nБундан ташқари, унинг “Қоя ва ҳарсангтош” (1962), “Дарё ва пўкак” (1968), “Зирапча” (1973), “Қирқ масал” (1985), “Ўйлаб топилмаган ҳикоялар” (1994), “Габрово латифалари ва ҳангомалари” (1999), “Отам ҳақида ҳақида ҳикоялар”, “Киракашликнинг киройи ҳангомалари”, “Ривоятлар ва ҳикоятлар”, “Тонгдаги чироқ” каби қатор китоблари чоп этилган.\nМухтор Худойқулов буюк Хитой файласуфи Конфуцийнинг шеърий тарздаги ҳикматларини ҳам ўзбек тилига ўгириб, “Ҳикматлар” деб номланган рисолага жамлаган.\nУнинг “Журналистика ва пулицистика” деб номланган китоби ҳали ҳам матбуот назарияси бўйича асосий қўлланма сифатида фойдаланилади.\nМухтор Худойқулов билан суҳбат\nБи-би-си: Бу галги Би-би-си меҳмони таниқли олим, шоир ва ёзувчи, ҳурматли домла Мухтор Худойқулов бўладилар. Ассалому алайкум домла, Би-би-си дастурига хуш келибсиз.\nМухтор Худойқулов: Ваалайкум ассалом, раҳмат.\nБи-би-си: Домла, аввало, ўзингиз ҳақида гапириб берсангиз, журналистика, ижод соҳасини танлашингизга нима сабаб бўлган?\nМухтор Худойқулов: Мен ўша узоқ Фарғона вилоятининг Жалойир деган бир хилват қишлоғида туғилганман. Қишлоғимиз илгариги район марказидан анча узоқда эди. Мактабда ўқидик. Ўқишдан кейин, мол-қўйларимизни Фарғона канали бўйларида ўтлатиб юриб, китоб ўқирдик, китоб ўқирдик, фақат китоб. Бизга китоб дунёни билиш воситаси эди. Ундан кейин газета-журналлар ҳам ўша урушдан кейинги йилларда, Иккинчи Жаҳон урушидан кейинги йилларда янгилик воситаси эди. Шунинг учун, газетани яхши кўрдик, ўқидик ва дастлабки газеталарга мақолалар ёза бошладик. Бизнинг мавзуларимиз ҳам жуда қизиқ эди. Қишлоғимизга машинада кино олиб келиб, қўйиб кетишарди. Шуни ҳам хабар қилиб ёзиб, чиқаверардик. Кейин-кейин далага чиқиб пахта терганлар ҳақида ёздик. Мактабимизнинг ютуқлари, камчиликлари ҳақида ёздик ва ҳоказо. Мана шу матбуот, қоғоз дунёга интилаётган биздек ёш болаларга янгилик, дунёни билиш, дунёга интилиш воситаси бўлганлиги учун шу касбни танлаган бўлсам керак.\nБи-би-си: Хўжанддан хат йўллаган Ўктам Ризаев университетнинг журналистика бўлими талабаси экан, унинг мактубини ўқиб берсам: “Авваламбор ассалому алайкум,ман ўзим журналистикада ўқийман, шу соҳа борасида саволларим бор! Ҳаққоний журналист бўлиш учун қандай китоблар тавсия қилган бўлар эдингиз? Биламан, журналистика қийин касб, бошида манга қарши чиққанлар ҳам бўлди, касб қийинчиликларидан тўйиб, уни тарк этмоқчи бўлганмисиз? Ўз ютуқларингиз сири нимада деб ўйлайсиз!” Марҳамат, домла.\nМухтор Худойқулов: Мен жуда хурсанд бўлдим, Хўжандда ҳам Журналистика факультети (бўлими) очилган экан. У кишига мен муваффақият тилайман, у ердаги ҳамкасбларга, домлаларга. Журналистика ҳам бошқа касблар каби касб, лекин унинг ўзига хос жиҳатлари бор. Журналистика икки нарсани талаб қилади. Биринчиси, лаёқат. Ҳаётда кўрганларни, дунёни сўз билан тасвирлаш лаёқати… Кейин техника воситалари – ёзиб олиш ускуналари, фотоаппаратлар қўшилади бунга. Лекин, барибир, сўз биринчи ўринда туради. Иккинчидан, бу ижтимоий касб, жамиятга, халққа хизмат қилади. Шунинг учун, унинг ўзига хос функциялари, принциплари, тамойиллари, қонуниятлари бор. Масалан, мен “Журналистика ва публицистика” деган китобимда матбуотнинг назарияси, қонуниятлари, ҳаққонийлик тамойилини ҳам кўрсатиб ўтганман. Матбуот, аввало, ҳаққоний бўлиши керак. Нима учун? Чунки, матбуотни инсонлар дунёни билиб туриш учун ихтиро қилишган. Дунё тўғрисида маълумот олиш учун яратишган. Шунинг учун, унинг ҳаққоний бўлиши, албатта, шарт. Кибернитика бўйича Винер деган олим: “Тўғри информация, тўғри ҳаёт”, дейди. Тўғри маълумот олсангиз, ҳаётингиз тўғри кетади. Битта ёлғон информация аралашиб кетиб қолса, қанчалик мураккаблик келиб чиқади… Энди қандай китоблар, дейдиган бўлсак, мана рус тилида китоблар бор. Тожикистонда матбуот, журналистика соҳасида қандай китоблар ёзилган, билмайман, лекин у киши агар ўзбекча ўқиса, “Журналистика ва публицистика” деган китобимда матбуотнинг ҳаққонийлиги тўғрисида ҳам алоҳида маълумотлар бериб ўтилган.\nБи-би-си: Энди бугун ўзбек журналистлари ҳаётни қанчалар ҳаққоний акс эттиришаяпти? Лондондан хат йўллаган Шоҳрух ҳам: “Бугун ўзбек журналистикаси дуч келаётган энг долзарб муаммолар нима?” – деб сўраган.\nМухтор Худойқулов: “Ҳозирги ўзбек матбуотида нима етишмаяпти”, дейилса, кўпроқ репортёрлик, шу куннинг воқеаларини тўғридан-тўғри, тез хабар қилиб бериш камроқ. Умумий, таҳлилий мақолалар кўп бўлади. Интервю жуда кўпайиб кетди, кўпинча, санъаткорларнинг ҳаёти, бошқалар тўғрисида савол-жавоблар чиқади. Энг муҳим масалалар бўйича, ҳаётда бўлаётган воқеа-ҳодисаларни қандай бўлса, шундайлигича бевосита кўрсатадиган материаллар камроқ бўлиб кўриняпти.\nБи-би-си: Қаердан эканларини ёзмаган Ботир исмли мухлисимиз эса: “Ассалому алайкум, домла, яхшимисиз? Сиз охирги 50 йил ичидаги Журналистика факультетидаги талаба ёшларни қандай баҳолайсиз? Масалан, мустақилликнинг илк йилларидаги талабалар анча кенгроқ фикрли ва эркинроқ эмас эдими? Ҳозирги ёшларни таққослаганда нима деган бўлар эдингиз?” – дея жавобингиз учун олдиндан раҳмат айтиб қолибдилар.\nМухтор Худойқулов: Мен бу кишига ҳам муваффақият тилайман. Албатта, солиштиришларда маълум маъно бор, жон бор. Гап шундаки, мустақиллик йилларидаги журналистларимиздан ўша даврнинг муаммоларига жавоб беришларини талаб қилар эдик. Шундай, давр талабларига жавоб бериб, олдинги сафларда юрган журналистларимиз кўп бўлишган. Ҳозирги журналистларимизга келсак, техникани чуқурроқ билишади, интернетни яхши ўрганишаяпти ва бошқа томонлари бор. Энди ҳар бир даврнинг ўзига хос хусусиятлари бор.\nБи-би-си: Номларини ёзмаган тингловчимиз: Сизнинг қаламингизга мансуб “Шоир Жўқи, шеърингни ўқи” деган сатрлар шунчалик оммалашиб кетганки, кўпчилик уни фолклор , деб ўйласа керак. Сиздан кейин фақат Анвар Обиджоннинг Гулматини тилга олиш мумкин. Шу персонаж хаёлингизга қаердан келган? Унинг номи нима учун “Жўқи”?” деб сўрабдилар. Марҳамат, домла.\nМухтор Худойқулов: Бу жуда ажойиб савол бўлибди. Мени ёш пайтларимдаги ижодимни эсга солди. Бу ўтган асрнинг 70-йилларда яратилган. Ўша пайтлар “Телевизион миниатюралар театри” бўларди. Миниатюралар ёзиб берардик. Шу бир образ пайдо бўлди. Мен Лабзак маҳалласида турардим, ўзи Фарғоналикману, лекин бу ерга келиб яшашим шу ер эди. Маҳалламизда бир чиройли, соддагина, оқкўнгил йигитча бор эди. Негадир уни ҳамма Жўқи деб чақирарди. Шу хаёлимдан бир ўтган. Шундан кейин бу образ баъзи шоирларнинг шеърларига пародия сифатида пайдо бўлган. Ўша пайтда ўзини катта ижодкор деб билувчи шоир чиқиб: “Ҳурматли пахтакооор”, деб ўқияпти-да, қўлида қоғоз, ундоқ – мундоқ мурожаат қиляпти, гўё. Мен жуда кулгили туюлди-да: “Маҳалла қоровули, шақилдоғингни чал”, деган тарзда киноя билан биринчи шеърлар шунақа яратилганди. Шундан кейин: “Трамвайда юрганда Жўқи, бекор турмай шеърингни тўқи, бориб холангга ўқи”, дея енгил-елпи ёзадиган, жўн ёзадиган шоирларнинг шеърларига киноялар ёзилди. Кейин уни Жўқи Жавҳар деб номладик. Ўша пайтда буни Ҳасан Йўлдошев деган артист жуда чиройли ўқир эди. Эргаш Каримов ўйнади. Шундай тарзда халқ орасида оммалашиб кетди. Мен шундан хурсандман. Жўқи билмай туриб, жамиятнинг кўрпасини очиб қўядиган образ эди-да. Хуллас, у шеъриятга ёқмайдиган, шеъриятга тўғри келмайдиган нарсаларни танқид қилиш учун яратилган эди. Афсуски, бошқа ишлар билан бўлиб, уни бошқа давом эттира олмадим.\nБи-би-си: Мухлисимиз яна сўраяптилар: “70-80- йилларда “Телевизион миниатюралар театри” муаллифлари орасида бот-бот чиқиб турардингиз. Ҳозир ҳам қатнашиб турасизми?”\nМухтор Худойқулов: Ўша пайтда “Телевизион миниатюралар театри”га энг фаол ёзадиганлардан биттаси мен эдим. Устозимиз Саид Аҳмад ака ва бошқа муаллифларимиз ёзганлари қўшилиб, “Учрашув” деган миниатюрам асосида филм олинганди. У пайтда соч қўйиб, сочини узун қилиб юрадиган болаларни танқид қилиш бор эди. Яъни, қишлоқдан кетиб, кўчаларда санқиб, олифта бўлиб юрадиган болаларни устидан кулардик. Ўшани Эргаш Каримов жуда чиройли ўйнаган. “Жорж Морж” деган бир миниатюрам кино бўлиб қолган. Энди ҳозирга келиб, замон ўзгарди, қийин миниатюраларни телевидение ҳам, томошабинлар ҳам кўтармай қолди. Енгил-елпи кулгу бўлиб кетди. Яқинда бир режиссёр шуни тиклаш ниятида 3-4та нарса сўради. Мен уни ёзиб бердим. Нимагадир чиқмади энди. Ҳар бир даврнинг ўзини ашуласи, ўзини чилдирмаси бўлади, шекилли. Лекин, халқ ҳали-ҳали ўша даврни эслайди, кулади. Шундан хурсандмиз.\nБи-би-си: “Сиз масалчилик бўйича эҳтимолки, ягона ёзувчи ва мутахассис саналасиз – сўнгги йиллар Ўзбек адабиётида айнан масалчилик, мақолчилик ва бошқа халқ оғзаки ижодини ўрганиш, ривожлантириш оқсаб бормоқда. Нималар қилиш керак, деб ўйлайсиз? Ҳарқалай, булар ўзбек тафаккурининг устунларидан эмасми?”, деб сўрайди Мухлис номи билан хат йўллаган тингловчимиз.\nМухтор Худойқулов: Масалчилик ҳақида гапирадиган бўлсам, бу қийин жанр. Шунинг учун, кўпчилик бунга уринавермайди. Кишидан кўпроқ фикрлашни талаб қилади. Ҳаётни кузатиб, унда юз берадиган воқеанинг моҳиятини очиб бериш учун табиатдан ўшанга ўхшаган бир воқеани топиб, солиштириш керак, шундан чиқарилади масал. Қўлимиздан келганча ёзаяпмиз. Мана ҳозир насрий масалларимдан бир китоб чиқяпти. Ҳозир ўшани корректурасини ўқиб ўтиргандим:\n“Устимга нима юк юклашлари билан ишим йўқ. Менга ҳақи тўланса, бўлди”, – дерди ҳаммол.\nУ тирикчилик қули эди.\n“Қаддинг нега букук”, – деб сўрашди ўроқдан.\nЎроқ индамасдан ўришда давом этди. Унинг қадди меҳнатдан букулгани шундоққина кўриниб турарди.\n“Ўғрилик қилишга уялмайсанми”, – деб сўрашди бир ўғридан.\n“Уялганимдан юзимга ниқоб тутиб оламан-да”, – деди у.\nБи-би-си: Катта раҳмат, домла. Бугунги кунда Ўзбекистонда айни шу жанрда яна кимлар ижод қиляпти?\nМухтор Худойқулов: Бугунги кунда масал жанрида ижод қилаётганлар унча кўп эмас. Биздан ёшлари каттароқ масалчилардан Ямин Қурбоновнинг китоблари чиқди, шекилли, китоб магазинда кўрдим, сотиб ололганим йўқ. Лекин, ёшлар бу жанрнинг қийинчиликларидан қўрқишадими, кам бу соҳага қизиқувчилар. Сабр-тоқат керак бўлади, кузатиш керак бўлади. Ҳали ёшлар бу жанрни давом эттирса керак. Мен “Минг бир масал” деган китоб ёздим. Жуда қийинчилик билан бир қисмини, “Кўз бўлмаса, пешона” деб чиқаргандим. Иккинчи китобни ҳеч чиқара олмадим. Ўз маблағимга чиқариш ҳаракатида юрибман ҳозир. Чиқариш қийин. Бу соҳанинг ҳам ўзига хос масалалари, қийинчиликлари бор.\nБи-би-си: Суҳбатингиз учун, катта раҳмат, домла. Би-би-си тингловчиларига тилакларингиз бўлса, марҳамат.\nМухтор Худойқулов: Би-би-си тингловчиларига соғ-саломатлик тилайман. Яхши ниятлар, пок ниятлар йўлида хизматларига, ишларига омадлар тилайман. Доим жамият учун, тараққиёт учун, эзгулик учун ҳаракат қилиш керак. Дунёда ҳеч ким мутлақ ҳақиқатга эриша олмаса ҳам, ҳақиқатга тўла эришиш мумкин бўлмаса ҳам, инсонга умр бир марта берилар экан, шу мутлақ ҳақиқатга интилиб яшаш керак. Дунёни тўғри кўз билан кўриб, тўғри дил билан англаб, тўғри сўз билан акс эттириш керак, деб ўйлайман. Муваффақият тилайман.\nБи-би-си: Сизга ҳам мустаҳкам соғлик тилаймиз!(Bи-Bи-Cи).\n« “Туронзамин” почтасидан Бугуннинг гаплари »


Оқ тилаклар, оппоқ тилаклар\nСуббота Апрель 20th, 2013, Posted in&nbspБез рубрики Нет комментариев.\nЎлкамизда фасллар келинчаги баҳор. Йўллар, далалар ям-яшил кийимда. Оппоқ, пушти либосдаги дарахтларга тикиламан. Уларга қараб кўзим қамашади. Мусаффо ҳаводан тўйиб-тўйиб нафас оламан. Ўйларим узун, йўлларим узун. Оёқларим остидаги майсалар гўёки менга оқ йўл тилагандай. Қалбимни ёқимли ҳис-туйғу эгаллайди. Борлиқ гўзал кўринади. Атрофимдаги одамлар таниш, меҳрибон, қадрдон туюлади. Ҳаммага яхшилик қилгим келади.\nИнсонларнинг қувончи чексиз, кайфиятлари чоғ. Мен барча-барчага қиш ҳавосидек беғуборлик, поклик, баҳордай гўзаллик, мусаффолик тилайман. Ўзимнинг оппоқ тилакларимни, энг яхши истакларимни барча яқинларимга, азиз устозларимга, синфдош ва мактабдошларимга армуғон этаман.\nҚиш қировли тугаб,\nЮртга келди гул баҳор.\nКунлар исиб, музлар эриб,\nТўлиб оқади анҳор.\nЯлпизлар кўтарар бош.\nЗаррин нурларин сочиб,\nСалом беради Қуёш.\nҚорасув туманига қарашли\n8-“Б” синф ўқувчиси


Жағ-жағ ҳақида ҳамма нарса - Darakchi\nСАЛОМАТЛИК 17.03.2015, 15:29\nЖағ-жағ (Ачамбити) — (лотин тилидаги номи Сapsella Bursa Pastoris Medic) карамдошлар Brassicaceae (бутгулдошлар Cruciferae) оиласига киради. Бир йиллик, бўйи 20-30 (баъзан 60) см га етадиган ўт ўсимлик. Пояси битта, баъзан бир нечта, тик ўсади. Гуллари шингилга тўпланган. Меваси — қўзоқча.\nАпрель ойидан бошлаб кузгача гуллайди, меваси июндан бошлаб етилади.\nЖағ-жағ (ачамбити) ёввойи ҳолда жуда кенг тарқалган бўлиб (фақат энг шимолий ва сувсиз туманларда – саҳрода, Арктикада учрамайди), ўтлоқларда, боғларда, йўл ёқаларида, аҳоли яшайдиган жойларда, бегона ўт сифатида экинзорларда ва бошқа ерларда ўсади.\nЖағ-жағ – карамдошлар (бутгулдошлар) оиласига мансуб бир йиллик ўт ўсимлик. Март-май ойларида (ёки ёз бўйи) гуллайди, меваси апрель-июлда (ёки кузгача) етилади.\nОвқатга жағ-жағнинг янги кўкарган барглари ишлатилади. Баргидан сомсага масаллиқ, пюре, соус тайёрланади. Уни борш, сабзавотлардан тайёрланадиган салатлар, винегретлар, турли суюқ овқатларга қўшадилар. Жағ-жағнинг ёш, нозик барглари салатларга яхши, нозик, ёқимли ўткир ва саримоқпиёз ҳидини беради.\nБаҳорда халқимиз жағ-жағнинг ёш баргларини ялпиз барги, исмалоқ ва бошқа ёввойи ҳолда ўсадиган ўсимликлар баргларига қўшиб, улардан кўк сомса ва чучвара пиширади.\nУч ой давомида қишдан сўнг организм витаминларга, органик кислоталар, минерал моддалар, ферментлар ва бошқа моддаларга муҳтож бўлиб чиққан вақтда жағ-жағ баргини овқатга ишлатишни аҳамияти катта. Организмга керакли бўлган биологик фаол моддаларни эрта баҳорда ўсиб чиққан ўсимликларнинг ёш баргларидан, шу жумладан жағ-жағ баргидан олиш мумкин. Жағ-жағ иштаха очади, меъда ширасини ажралишини яхшилайди, енгил сурги ва ўт ҳайдаш таъсирини кўрсатади.\nЕр устки қисми таркибида қандлар, флавоноидлар (диосмин ва бошқалар), органик (лимон, олма, фумар, вино) кислоталар, эфир мойи, сапонинлар, витамин С, В2 ва К, каротин, инозит, холин, ацетилхолин, ошловчи ва бошқа моддалар бор. Уруғи ўз таркибида 28 фоизгача ёғ ва оз миқдорда синингрин гликозиди сақлайди.\nЖағ-жағ ўсимлиги қадимдан халқ табобатида турли касалликларни даволашда кенг миқёсда ишлатиб келинади. Ибн Сино ҳам ўз вақтида уни қўллаган. Жағ-жағ асосан турли қон оқишларда (бачадон, меъда, ўпка, буйрак, бурундан ва яралардан қон оққанда, бавосил касаллигида) ишлатилади. Яралардан, шилинган жойдан ва бурундан қон оқишини тўхтатиш учун янги йиғилган баргни эзиб, қон оққан жойга қўйилади. Ўсимлик дамламаси ичдан қон оқишини тўхтатади. Бунинг учун ҳамда иситма ва ич кетганда дамламани ичишга берилади.\nТаркибида холин ва ацетилхолин бўлгани учун жағ-жағ қон босимини пасайтириш – гипотензив, витамин К бўлгани учун қон ивишини тезлатиш, натижада қон оқишини тўхтатиш таъсирига эга. Шунинг учун жағ-жағ ўсимлигидан тайёрланган дамлама ва суюқ экстракт илмий тиббиётда қон оқишини тўхтатувчи восита сифатида акушерлик (туққандан сўнгги қон оқишни тўхтатиш учун) ва гинекологик (кучли ва узоқ ҳайз кўришда) амалиётида қўлланилади.\nКимёвий таркиби. Маҳсулот таркибида гиссопин гликозиди, бурса кислота, 0,12% аскорбин кислота, витамин К1, олма, лимон, вино, фумар кислоталар, холин, ацетилхолин, тирамин, инозит, флавоноидлар (диосмин ва бошқалар), сапонинлар, ошловчи ҳамда бошқа бирикмалар бўлади.\nCOVID-19га чалинган болаларни уй шароитида даволаш мумкинми? Мутахассис жавоб берди\nАйни жазирама кунларда қандай таомланиш лозим? Мутахассис жавоб берди


Вазият жиддий: Россияга қарши яна тўрт давлат санкция жорий қилди | Qalampir.uz\nВазият жиддий: Россияга қарши яна тўрт давлат санкция жорий қилди\nОлам\t23 Февраль 11:47 20326\nКанада, Австралия, Буюк Британия ва Япония расмийлари Украина шарқида россияпараст сепаратистлар томонидан ташкил этилган Донецк ва Луганск халқ республикаларининг(ДХР ва ЛХР) тан олиниши муносабати билан Россияга қарши санкциялар киритди.\nКанада Бош вазири Жастин Трюдо иқтисодий санкцияларнинг “биринчи раундини” эълон қилди, деб хабар бермоқда CTV. Таъкидланишича, чекловлар ДХР ва ЛХР мустақиллигини тан олишни қўллаб-қувватлаган депутатларга таъсир қилади. Бундан ташқари, канадаликларга республикалар билан молиявий операцияларни амалга ошириш тақиқланган.\n“Тан олиш Россиянинг БМТ низомидаги мажбуриятларини бузиш ҳисобланади. Канада, шунингдек, Россия ҳарбийларининг ҳаракатларини, жумладан, Украина ҳудудига юриш ҳақидаги буйруқларини қоралайди, бу Украина суверенитети ва ҳудудий яхлитлигига аниқ ҳужумдир”, деган Трюдо.\nРоссиянинг Оттавадаги элчиси Олег Степанов Канада расмийларининг қарорини изоҳлар экан, бу чоралар “Россиянинг Донбассда тинчликни таъминлашга қаратилган сиёсати ва амалий йўналиши”га таъсир қилмаслигини айтган.\nАвстралия Бош вазири Скотт Моррисон ҳам санкцияларни эълон қилган, улар бир қатор россиялик шахсларга нисбатан жорий этилади.\n“Биринчидан, биз Россия Федерацияси Хавфсизлик Кенгашининг саккиз аъзосига киришни тақиқлаш ва мақсадли молиявий санкциялар жорий қиламиз”, деган Моррисон.\nҚайд этилишича, бундан ташқари, расмийлар “Қрим ва Севастополга тегишли” мавжуд санкцияларни кенгайтиради: энди улар “Донецк ва Луганск вилоятларига” қўлланилади.\nБуюк Британия эса Россиянинг беш банки ва уч нафар россиялик: Борис ва Игор Ротенберг ҳамда Геннадий Тимченкога қарши санкциялар жорий қилади. Бу ҳақда Бош вазир Борис Жонсон парламентда сўзлаган нутқида айтиб ўтган.\n“Бу санкцияларнинг биринчи тўлқини”, деган Жонсон, агар Россия Украинага бостириб кирса, Британия янги санкциялар жорий этишини таъкидлаб.\nБанклардан Промсвязьбанк, “Россия”, Саноат жамғарма банки, Қора денгиз тараққиёт банки, Генбанк санкциялар остида қолган.\n“Уларнинг (санкцияга дучор бўлган шахслар ва ташкилотлари) Британиядаги активлари музлатилади, бу одамларнинг Британияга кириши тақиқланади. Британия фуқаролари ва ташкилотларига улар билан бизнес юритиш тақиқланади”, дея қўшимча қилган Жонсон.\nУнинг қайд этишича, Британия АҚШ ва Европа Иттифоқи билан ҳаракатларни мувофиқлаштириб, Россияга қарши санкцияларни давом эттиришга тайёр.\nЯпония ҳукумати ҳам Россияга, шунингдек, Донбасс республикаларига нисбатан бир қатор чекловчи чораларни жорий этишга қарор қилган. Бу ҳақда Япония Бош вазири Фумио Кисида маълум қилган.\nУ Москвани “Украина атрофидаги вазиятни ҳал қилиш бўйича дипломатик қадамларга қайтишга” чақириб, ДХР ва ЛХР мустақиллигини тан олиш “Украина суверенитети ва ҳудудий яхлитлигини бузиш” эканлигини таъкидлаган.\nСанкциялар Донбасс республикалари вакилларига виза беришни тўхтатиш ва уларнинг капиталини музлатиш, ушбу республикалар билан импорт-экспорт алоқаларини тўхтатиш, шунингдек, Россия ҳукуматининг янги суверен қарзларини жойлаштириш ва операцияларини ўз ичига олади.\n“Келгусида биз ушбу чора-тадбирларнинг тафсилотларини ҳал қиламиз ва кечиктирмасдан зарур тартиб-қоидаларни амалга оширамиз”, деган Бош вазир ва агар вазият ёмонлашса, чора-тадбирлар рўйхатини кенгайтириш мумкинлигини таъкидлаган.\nАввалроқ, АҚШ ва ЕИ Россияга қарши санкциялар жорий қилгани айтилганди.\nҚолаверса, 22 февраль куни Европа Иттифоқи Россия армиясини молиялаштирган учта банкка нисбатан санкциялар жорий қилиши кутилмоқда.\n29 Июнь 00:26 72531\n01 Июль 08:15 45072\n29 Июнь 08:19 44851\n30 Июнь 19:06 31950\n29 Июнь 15:09 30947


Ибтидодан садо берар Тешиктош – Сурхон тонги\nБош саҳифа / Жамият / Ибтидодан садо берар Тешиктош\nИбтидодан садо берар Тешиктош\nАпрел 27, 2018\tЖамият Изоҳ қолдириш 1,315 Кўрилди\nТешиктош — Ўзбекис-тондаги археологик қўриқхонадир.\nБойсун тоғ тизмасидаги ғорда жойлашган. Ғор Мачайдаги Зовталашган сой дарасида денгиз сатҳидан 1500-1600 метр баландликда бўлиб, бўйи 7, эни 20, узунлиги эса 21 метрни ташкил этади. Ғорнинг шифти тешик бўлгани учун гулхан ёқилса, тепадаги туйнукдан чиқиб кетаверган. Ғорда 1,5 метр қалинликда 5 та маданий қатлам бўлиб, ҳар бир қатламдан биттадан, баъзиларида иккитадан диаметри 40 сантиметр, сатҳи 2 метр-га етадиган гулхан қолдиқлари топилган. Шунингдек, Тешиктош ғоридан археолог А. Окладников неандерталлар вакили 8-9 яшар боланинг бош ва скелет суякларини топган. Шундан сўнг, инсоният тарихи ҳақида сўз борганда, албатта, Тешиктош ғори тилга олинадиган бўлди.\nОлдинги Бойсун ҳайратлари\nКейинги Дардларга шифо – Омонхона\nМай 15, 2018\t5,157\nҲам арзон, ҳам табиий\nМурожаатлар – эътиборда\nНоябр 3, 2018\nФарзандингиз ясси оёқ бўлса…\nОктябр 19, 2018


ИнтерФУТБОЛ :: Килиан Мбаппе келажаги борасида бир тўхтамга келган\nКилиан Мбаппе келажаги борасида бир тўхтамга келган\n«Монако» ҳужумчиси Килиан Мбаппе ўз келажаги тўғрисида бир тўхтамга келган кўринади. Ҳарқалай, Marca нашри маълумотларига қараганда, у фаолиятини «Реал»да давом эттирмоқчи.\nМбаппенинг айнан «Реал»ни танлашига ҳамюрти Зайниддин Зиданнинг бош мураббий эканлиги ва клубнинг лойиҳалари сабаб сифатида кўрсатилмоқда. Олдинроқ «МЮ»нинг бу йигит учун 85 миллион евро таклиф қилгани тўғрисида хабарлар тарқалганди. Бироқ «Монако» уни 120 миллиондан камига қўйиб юбормоқчи эмас.\nЭслатиш жоиз, Килиан ва «Монако» ўртасидаги келишув муддати 2019 йилнинг ёзида ниҳоясига етади. Дарвоқе, «Реал» бош мураббийи Зидан журналистларнинг Мбаппе ҳақида берган саволларига кескин оҳангда жавоб берди.\n«Мбаппени «Реал»га ўтаётгани хусусида эшитдим. Бу кулгули. Аввал ҳам айтганман, у ўсмирлик чоғи Мадридга келиши мумкин эди, аммо ўзи хоҳламади. Ҳа, Мбаппе зўр мавсумни ўтказмоқда, аммо мен фақат қўл остимдаги футболчилар ҳақида гапиришни истайман. Бошқа жамоалар вакилларига тўхталишим ножоиз»,-деди Зидан.


Эркак 20 йилга озодликдан маҳрум қилиш жазосига ҳукм қилинди. Қамоқдан кейин у яна 20 йил мобайнида мамлакатни тарк этиши мумкин эмас.\nАл – Авамия аҳоли пунктида асосан шиалар жамоаси истиқомат қилади. Бу худуд, қуролланган одамлар томонидан полицияга ҳужум қилганлик ҳақидаги воқеа – ходисалар тафсилотида кўп тилга олинади, деб ёзади РИА “Новости”.\n« Туркия: “Шиа террорчиларига Сурияда тинчлик керак эмас”\tИсроил бош вазири порахўрликда гумон қилинмоқда »


Кўчма фоторадардан фойдаланиш қоидалари - Carzone.Uz\nЙўл ҳаракати қатнашчиларининг қоидаларга риоя этишларини назорат қилиш мақсадида махсус мосламалардан фойдаланилади. ЙПХ ходимлари томонидан йўл ҳаракати иштирокчиларининг ҳаракатини назорат қилишда фойдаланиладиган махсус мосламалар қонун ҳужжатларида белгиланган тартибда текширувдан ўтган бўлиши лозим.\nКўчма фоторадар ва мобиль комплекслар билан ишлашга улардан фойдаланиш тартибини пухта ўзлаштирган ва қўллаш қоидалари бўйича синовдан ўтган ЙПХ ходимларига рухсат берилади. Кўчма фоторадар ва мобиль комплекслардан фойдаланганда ЙПХ ходими мосламанинг кўрсаткичлари билан ҳаракат тезлигини ошириб, қоидаларни бузган ҳайдовчини таништириши, унинг талаби билан мосламанинг сертификати (нусхаси)ни кўрсатиши лозим.\nЙПХ ходимларининг патруль автомобилларида фойдаланиш белгилаб қўйилган тезликни ўлчаш мосламаларини ўзбошимчалик билан ечиб олиши ва хизматга алоқаси бўлмаган бошқа (жисмоний ва юридик) шахсларнинг транспорт воситаларига ўрнатиши ҳамда хизматни ўташга алоқадор бўлмаган фуқароларни жалб қилиши қатъиян тақиқланади. Мазкур талабга риоя этилмаган ҳолда расмийлаштирилган баённомалар юридик кучга эга бўлмайди ва ҳуқуқий оқибатлар келтириб чиқармайди.\n#йўл ҳаракати қоидалари#қоида#қоидабузарлик#радар#фоторадар#фото ва видеорадар#антирадар


Азобда ўтган умр - Zamin.uz\n13:42 / 14.09.2018\nТурмуш ўртоғим баджаҳл, золим инсон бўлиб чиқди. Бирор оғиз ширин сўз айтмас, кичик бир хатолик ўтса-ўтмаса баҳона топиб гавронини кўтариб турарди. Бир сафар ҳомиладор ҳолимга қарамасдан “юр, уйингга олиб бораман”, деб алдаб, чўл-адирликка олиб бориб ўлдирмоқчи ҳам бўлди. Жоним тош экан, барзангидек қўлида бўғилсамда омон қолдим. Ҳеч бир банда мендек хорлик кўрмасин. Эримдан қанча зада бўлмай, ўзим отасиз ўсганлигим боис фарзандларимни ота меҳридан айргим келмай, барча қийноқларга чидаб яшадим. Минг афсус ўша кунларимга...\nГалина Хабирова, Қашқадарё вилояти Яккабоғ тумани\n25-04-2019, 21:26, Ҳаёт тарзи\nЗарина Низомиддинова ўғли билан рақсга тушди (видео)\n16-04-2019, 12:20, Ҳаёт тарзи\n20-11-2017, 09:04, Ҳаёт тарзи


Тошкент, Ўзбекистон (UzDaily.uz) -- UMS (Universal Mobile Systems) мобил оператори уяли алоқа инфратузилмасини яхшилашга қаратилган манзилли режа асосида база стантсияларини барпо этиш бўйича ишларни давом эттирмоқда.\nАбонентларнинг эҳтиёжларидан келиб чиққан холда компания қишлоқ жойларида тармоқ қамровини кенгайтиришга, шунингдек тармоққа ўта юқори оғирлик тушадиган аҳоли зич яшайдиган ҳудудларда тармоқ сиғимини кенгайтиришга интилмоқда.\nХусусан, Тошкент вилоятининг Зангиота туманида янги база станциялари ўрнатилди. Бунинг натижасида Кўктерак ва Тулаби қишлоқлари ҳамда атрофдаги бошқа ҳудудларнинг аҳолиси «учинчи авлод» тармоқларида овозли алоқадан ҳамда юқори тезликдаги Интернетдан фойдаланиш имкониятига эга бўлдилар.\nБухоро ва Фаргъона шаҳарлари, шунингдек Тошкент шаҳрининг Учтепа, Чилонзор, Шайхонтохур, Юнусобод, Яшнобод туманлари ҳудудлари ва атрофларида янги база станцияларини ўрнатиш ҳисобига тармоқ сиғими янада кенгайтирилди.\n- Бу чора-тадбирларнинг асосий фойдаси – иложи борича кўпроқ абонентларга барқарор юқори тезликда бўлган маълумотлар узатиш хизматини тақдим этишдир, - дейди UMS Бош директорининг техник масалалар бўйича ўринбосари Евгений Лукянчук. – Тармогъимизда мобил Интернетга уланган мосламалар сони кескин ортиб бораётганини кўриб турибмиз. Бундай шароитда инфратузилмани доимий тарзда ривожлантириш талаб этилади; тармоқ сиғими кенгайиши оқибатида овозли трафик, видео кўриш ёки Интернет-сёрфинг учун тегишли сифат даражаси таъминланади.


Одам савдоси қурбонлари қайтарилди\n18 май 2021, Тошкент вақти: 23:24\nҚўлидан паспортлари олиб қўйилиб¸ ўзи фоҳишаликка мажбурланган қизлардан бири мижозини кутмоқда.\nЎзбекистондан Россияга олиб кетилиб, фоҳишаликка сотиб юборилган олти нафар ёш қиз мамлакатга қайтариб олиб келинди. Бу ҳақда “Регниум” ахборот агентлиги хабар тарқатди. Айтилишича¸ Россия ва Ўзбекистон Миллий Интерпол бюроларининг ҳамжиҳатликда олиб борган саъй ҳаракатлари натижасида қизлар қулликдан озод қилинган.\nЎзбекистон Миллий марказий Интерпол бюроси директори Рустам Исроиловнинг “Регниум” ахборот агентлигига маълум қилишича, россиялик исми ошкор қилинмаётган икки шахсга нисбатан жиноят иши қўзғатилган. Бу одамлар ўзбекистонлик олти нафар ёш қизни алдов йўли билан официантлик ишига таклиф қилиб, Россиянинг Уссурийск шаҳрига юборган. Расман тасдиқланмаган фирманинг вакили, қизларнинг паспортларини олиб қўйиб, уларни фоҳишалик билан шуғулланишга мажбур қилган. Ўзбекистон Интерполи россиялик ҳамкаблари билан боғланиб, бу қизларнинг қаерда эканлигини аниқлаган ва россиялик ҳуқуқ-тартибот ходимлари қизларни қулликдан озод этган. Айни пайтда бу қизлар ўз ватанларига қайтарилди, дейди полковник Рустам Исроилов.\nЎзбекистон бош прокуратураси матбуот хизмати бошлиғи Светлана Ортиқова ҳам, Ўзбекистонда одам савдоси доим ҳуқуқ идоралари диққат марказида эканлигини таъкидлар экан, шундай дейди:\n“Албатта туман, шаҳар ва вилоятлардаги ҳудудий комиссиялар, ИИВ, МХХ ва бошқа ҳуқуқни муҳофаза этувчи идоралар, бутун жамият ҳозир шунга қарши курашаяпти”.\nХўш, шу йил давомида қанча одам қулликдан озод қилинди? Бунинг аниқ ҳисоблари борми, деб сўраймиз Светлана Ортиқовадан.\n“Ҳозирча менинг қўлимда унақа рақамлар йўқ. Менимча, гап рақамда эмас. Битта одамга ëрдам берилса ҳам, у ўзининг ватанига қайтса, унинг ҳамма ҳуқуқлари тикланса, моддий, ҳуқуқий, ижтимоий, тиббий ëрдам кўрсатилса, ўша бизга берилган ойликни ҳалоллаб еган деб ҳисоблаймиз биз”.\nЎзбекистондаги одам савдоси муаммоси билан яқиндан шуғулланувчи инсон ҳуқуқи ҳимоячиси Суҳроб Исмоилов ҳам, бу соҳада Ўзбекистон ҳукумати биринчи қадамлар ташлаётганини эътироф этади.\n“Лекин инсон савдосига қарши тўлиқ курашиш учун мукаммал бир механизм Ўзбекистонда яратилди деб айта олмаймиз. Бунинг бир неча сабаби бор. Энг катта сабабларини ажратиб кўрсатадиган бўлсак, биринчиси яратилаëтган қонунларга ва механизмларга қарамасдан муаммо мавжуд. Муаммо шуки, ишсизлик туфайли кўпчилик одам савдосига аралашиб қолаяпти. Иккинчи нарса Ўзбекистонда мана шу дастур қабул қилинганида у тор маънода қабул қилинди. Инсон савдоси деганда, агар Ўзбекистондаги расмий агитациядан келиб чиқадиган бўлсак, фақатгина танфурушлик, асосан хотин-қизларга тегишли бўлган одам савдоси тушунилаяпти”, - дейди инсон ҳуқуқи ҳимоячиси.\nИсмоиловга кўра, одам савдоси қурбонига айланаётган асосий қатлам четга чиқаётган меҳнат муҳожирларидир.\n“Уларни кўпроқ ўз маҳаллаларидаги маҳалладошлари кўпроқ алдаяпти. Ëки Россия ва Қозоғистонга 3- 4 марта бориб келиб, ўша ëқнинг ҳавосини олиб, ўша ерда таниш орттириб келган ўзимизнинг фуқаролар алдаяпти. Мана шу ҳолатлар ҳозир Ўзбекистонда бошланган инсон савдосига қарши курашиш дастуридан умуман четда қолиб кетаяпти. Бу ҳақда ҳеч ким гапирмаяпти. Ҳақиқатан ҳам биринчи қадамлар бор, лекин булар етарли эмас. Албатта¸ фуқаролик жамиятининг инсон ҳуқуқлари фаоллари, журналистлар бу дастурни қандай бажарилаëтганлигига, бу дастурдан қандай муаммолар четда қолиб кетаëтганлигига эътибор қаратиб, бу муаммоларни очиқ айтишлари керак”, дейди Суҳроб Исмоилов.


Kutubxona - Shodiyor Hazrat Ismat. Quralay (hikoya) / Kiril\nSiz shu sahifadasiz: Shodiyor Hazrat Ismat. Quralay (hikoya) / Kiril\nАсар номи Қуралай (ҳикоя)\nКампир бошданоқ мулла Қудратнинг қизини келин қилишга қарши эди. Мулла Азим эса аҳдида турди. Икки мулла бир пайтлар қуда бўлишга, орани янада мустаҳкамроқ қилишга сабаб бўладиган риштани топмаганди. Мулла Қудрат қизини мулла Азимнинг ёлғиз ўғлига берадиган бўлди. Оғзаки битим тузилди.\nМулла Азим бу воқеани кампири – Қуралайга айтди. Кампири эрига ажабланиб қаради-ю, «Ҳали эрта-ку, ўғлингиз рози бўлармикан? » – деди.\n— Мулланинг қизи ёмон эмас, ўғлинг ундан ортиғини тополмайди. Мулланинг хотини ҳам биноийдек, кейин рўзғори ҳам ўзимизга мосроқ, фақиргина, отасининг гапини ўғли икки қилмайди, - деди мулла Азим.\nБу гаплар қатъий ва недир бахтдан умидворлик билан айтганди. Хотини ғингшимади. Лекин эрининг бу ишидан норози эди. Пайти келиб бу масалада яна гаплашиб, ўзимга маъқул хонадондан қиз топишга кўндирарман, деб ўйлади.\nЭрининг феъли маълум. Ҳозир унга қарши гап айтса, тутоқиб кетади. Даврада дўсти билан келишган. Лафз. Уни бузиш учун журъат керак. Бузгандан кейин кўчада кўтариб юрадиган бошни топиш керак.\nМулла Азимнинг хотинига келин ёқмаётганди. Лекин жим ўтирди. У мулла Қудратнинг хотинини ҳам унчалик ҳушламасди. Шу баробарида унинг тарбиясини олган қизни ҳам ғойибдан ёмон кўрди.\nМулла Азимнинг бешта боласи бор. Тўртта қиз, бир ўғил. Иккита ҳовлиси бор эди. Бирида қишда, бирида эса эрта баҳордан то кеч кузгача яшарди. У томорқада яхши ишларди.\nДеҳқончиликни пухта биларди. Мол, қўй-ю эчкиларни ҳам асрарди. Чорвадан ҳам хабардор эди. Мулла Азим рўзғорбоп эркак эди. Девор кўтаришни, вассажуфт тахтлашни, сават тўқишни, тароқ ясашни, том ёпиш каби ишларни ҳам биларди. Мулла Азимни даҳадаги ҳамма хонадон танийди. У даҳа одамларининг тўй-ю маъракаларида хизмат қилади. Унинг хизмати тиловат қилишдан иборат бўлади.\nМулла Азим ёшларга никоҳ ҳам ўқийди. Гоҳида «Мулла бува, дам уриб қўйинг,» деб келувчиларни ўқиб ҳам туради. У тумор ва зуннор каби нарсаларни ясамасди.\nУ камтар, тупроқ одам. Бировга қаттиқ гапириб, дилини оғритмайди. Хотин, бола-чақасини тергаб турардики, бу эса уларга малол келмасди. Мулла Азим бола-чақасини томорқада ишлашга, чорва боқишга ўргатарди.\nДаҳада тўй-ю маъракага фақатгина Мулла Азимни чақиришади. Мулла Қудрат ҳам ўзининг даҳасида, мулла Миср эса ўзининг даҳасидаги элнинг хизматида бўлади. Муллалар бир-бирининг қозонига мўраламайди. Томоша тадбир якунландан сўнг тугунча билан уйга қайтишади. Тугунча хонадон эгасининг муллага атагани бўлади.\nМулла Азим хотини – Қуралайни бир пайтлар отасининг амри билан олганди. Энди ўзи ҳам худди отаси каби ўғлини мулла Қудратнинг қизига уйлантирмоқчи. Уларнинг бахтли яшашларига ишончи комил. Жуда бўлмаганда, ўзи кафил бўлади. Уларнинг иқболини таъмин этарга ўзида недир кучни сезаётганди. Лекин хотинда нимагадир иштиёқ йўқ эди. Қуралай бунга хайрихоҳлик кўрсатмаётганди. У эрининг кўнглидан ўтган ва кечаётган туйғуларни ҳис қилмасди. Мулла Азим хотининг бепарволигига эътибор бермади. Қайтанга ўғлини ёнига чақирди-да айтдики, « Ўғлим, мана опаларинг жойи чиқди, узатдик. Энди навбат сеники, сўнг сингилларингники. Мен энангни чимилдиқда кўрганман. Кўриб турибсанки, ёмон яшамаяпмиз. Энди болам, кўзим очиқлигида сенинг ҳам болаларингни кўрсам, девдим. Шунга мулла\nҚудратнинг Зубайда деган қизини биласан... Отаси билан гаплашиб қўйганман, болам. Ҳамма рози-ризо. Фақатгина ўзинг қолдинг. Йўқ демасанг, тўйни бошласак.»\nМулла Азимнинг ўғли – Тўрабой жим ўтирарди. Хўрсиниб дедики, «Ота сиз нима десангиз шу бўлади. Бир нарсаники ният қилибсиз ота, шу амалга ошсин. Мен ҳам, келин ҳам сиз билан энамга хизмат қилайлик.»\nМулла Азим ўғлининг гапидан боши осмонга етгудек бўлиб суюнди. Эртасига мулла Қудратникига совчи жўнатди. Индинига бориб нон синдиришди. Сўнг фотиҳа тўйини қилишди. Орадаги ҳайитни ўтказиб, Зубайдани ҳам Мулла Азимнинг уйига келин қилиб туширишди.\nАфсуски, ўғлининг тўйини кўриш мулла Азимга насиб қилмаган экан. Мулла Миср тўйда ўртоғининг руҳига атаб тиловат ўқиди.\nТўйдан сўнг Тўрабой махсум ҳаммага раҳмат айтди. Кунлари одатдагидай ўтаверди. Зубайда ҳам куёвнинг қариндошларини ҳурматини жойига қўйиш билан овора.\nҚуралай кампир барибир келинини ёқтирмади. Зубайда қайнонасига юз-қўлини ювиш учун офтобада илиқ сув тайёрлайди, жойини йиғиштиради, ошу овқатини олдига қўяди. Қуралай кампир ҳаммасига бепарво. Келинининг қилган барча таваллолари кампир учун бир пул эди. Қуралай кампир унинг ҳар бир ишидан мин топарди. Келин эса дарди ичида миқ этмасдан юраверарди.\nҚуралай кампир бўйи кичкина, кўзлари кўк, миқти гавдали эди. Унинг ҳаракатлари чаққон бўлиб, уддабуронлиги юзидан ҳам билиниб турарди. Ёши етмишга яқинлашаётган бўлса-да, хамир қориб, тандирда ўзи нон ёпарди. Овқат қилади. Тоғорада ўзининг уст-бошларини ўзи ювади. Чолига ўхшаб чорва билан томорқа илмидан анча хабардор.\nҚуралай кампир бу йил тепадаги – қишки ҳовлига кўчиб ўтмади. Қизи билан қолди. Ўғли келини билан қанчалик ёлворишмасин, барибир Қуралай кампир унамади. Қишни пастки ҳовлида ўтказди. Тўрабой махсум ҳам Зубайда ҳам унинг ҳолидан ҳар куни хабар олиб туришарди. Эрта баҳорда унинг олдига яна ўғли-келини билан кўч-кўронларини кўтариб келишди. Томорқада ишлар бошланди.\nТўрабой махсум ҳам отасининг қўлини олиб, эл-улуснинг тўй-ю маъракаларида муллалик қиларди. Қолган пайтлари томорқасида ишларди. Махсумнинг қўли гул эди. Меҳнаткаш эди. Теварак- атрофда унингчалик ернинг ва молнинг тилини биладиган йўқ эди.\nЁзнинг чилласида Зубайданинг кўзи ёриди. Қиз туғилди. Унга Қуралай кампирнинг ўзи доялик қилди. Махсум ҳам бўлаётган воқеадан хабардор эди. У сабзи экиш учун жўяк олиб, қулоқдан сув тараётганди. Чақалоқ осонгина туғилди. Синглиси махсумдан суюнчи олди. Сўнг мулла Қудратникига хабар юборишди. Чақалоққа Қуралай кампирнинг ўзи – Розия деб исм қўйди. Ҳамма хурсанд бўлди. Қулоғига азон айтиб, бешикка белашди. Қуралай кампирнинг ғайрати мана шу пайтда ҳам жўш урган эди. У барча ҳолат ва йўриқларда ҳам вазиятни бошқариб турарди. Мана шу дақиқаларда кампир негадир шижоатли бўлиб, ўзини қўярга жой тополмасди. Ҳаммани уйдан чиқарди. Хонада чақалоқ билан онаси қолгач, ҳазорисфандни ҳокандозда тутатиб, бешикнинг устида айлантирди сўнг ҳокандозни бўсағага қўйди.\nҚуралай кампир остонада турганича нафасини ростлаб олди ва олисларга қаради-да, хўрсиниб қўйди. Кампирнинг хаёлидан босиб ўтган ҳаёти бирма-бир ўта бошлади...\nДугоналари билан қурган сирли суҳбатлари.\nМулла Азим билан ўтган ва кечирган умри.\nКелини – Зубайда.\nБуларнинг барчаси ўзининг ихтиёридан ташқарида эканлигини англайди. Ҳаётнинг бешафқатлиги, дунёнинг охири не бўларини билмаслик, одамзот умри қанчалик тез ўтаётганлигини Қуралай кампир дафъатан англаб қолди. У ўйлаб кўрса, ўғлини ҳаммадан, айниқса келини – Зубайдадан ҳам қизғанар экан. Шу важдан бўлса керак, келинига ҳам рағбат билдирмаслигини тан олди. Эри мулла Азим Зубайдани келин қиламан, деб юрган маҳалда ўзининг турсайиб юрганлигини эслади. Ва шу баробарида келини – Зубайданинг атрофида парвонадек жонҳалак юрганларини, ўзининг эса бепарво қараганларини ўйлади. Одамзот умрининг охирини бахайр бўлишини исташи бежиз эмас экан. Ажабким, бир кунда, бир хаёл сурган билан яхши бўп қолиш мушкул-ку! Лекин қон томирда гупириб турибди-ку! У билан ҳисоблашиш шарт. Истиғфор айтиш билан одам елкасидаги юкдан халос бўлармикан? Тазаррунинг қудратини ўлчаш мумкинми? Аслида, инсон гуноҳининг кечирилиши ва авф этилмаслигини билса, оламнинг борлигидан маъни не экан?!\nТўрабой махсум онасидан бу йил қишда тепадаги ҳовлига чиқиш-чиқмаслигини сўради. Қуралай кампир «йўқ чиқмайман,» деган жавобни берди. Сўнг махсум хотини-ю қизи билан кампирнинг ёнида – пастки ҳовлида қолишди.\nҚуралай кампир энди келинини аярди. Ўзи сигир соғади. Тандирда нон ёпади. Ўчоқда овқат тайёрлайди. Сандалга ўт солади.\nҚуралай кампир ўғлининг, келинининг ва бутун даҳанинг олдида ўзгариб бораётганди...\n"http://www.kutubxona.com/wiki/index.php?title=Shodiyor_Hazrat_Ismat._Quralay_(hikoya)_/_Kiril&oldid=13858" dan olindi


Ўзбекистон Республикаси Президенти вазифасини бажарувчи Шавкат Мирзиёев Ангрендаги боғча, бозор ва иқтисодий объектларни кўздан кечирди\nЎзбекистон Президенти вазифасини бажарувчи, Республика Бош вазири Шавкат Мирзиёев жойларда ижтимоий-иқтисодий ислоҳотларнинг бориши, саноат ва ижтимоий соҳаларда амалга оширилаётган кенг кўламли ишлар билан яқиндан танишиш мақсадида 20 сентябрь куни Ангрен шаҳрига ташриф буюрди.\nЎзбекистон Республикаси Президенти вазифасини бажарувчи, Шавкат Мирзиёев 20 сентябрь куни ижтимоий-иқтисодий ислоҳотларнинг амалга оширилиш жараёни билан танишиш мақсадида Ангрен шаҳрига ташриф буюрди. Ташриф чоғида у “Ангрен” махсус индустриал зонасида амалга оширилаётган ишлар билан танишди.\nШаҳар фаоллари йиғилишида Ўзбекистоннинг Биринчи Президенти Ислом Каримовнинг фаолияти ҳамда мустақилликка эришиш, юрт равнақини таъминлаш, тинчлик ва халқ фаровонлигини мустаҳкамлашдаги улкан хизматлари алоҳида таъкидланди. Унинг узоқни кўзлаган сиёсати натижасида Ўзбекистон замонавий саноатга эга мамлакатга айланди.\nШунингдек, бир қатор ташкилий масалалар кўриб чиқилди.


470 Ўқиш режими + -\nҚадимги Хитойда турмушга чиққан қиз эрининг уйида яшаб, унга ва унинг онасига хизмат қилиши керак эди. Шундай урф-одатларга мувофиқ турмуш ўртоғининг хонадонида яшаб келаётган бир қиз тўйдан кейин қайнонасининг гиналарига чидай олмабди. Шу боис ундан қутулишга қарор қилибди. Қиз дадасининг табиб ўртоғи олдига бориб, унга:\n— Қайнонам билан бошқа яшай олмайман. У мени яқинда ақлдан оздиради. Ёрдам бера оласизми? Бунинг эвазига яхшигина ҳақ бераман, – дебди. — Сенга қандай ёрдам беришим мумкин? – дея сўрабди табиб.\n— Заҳар тайёрлаб беришингизни истайман. Қайнонамни заҳарлаб, барча кулфатларимдан халос бўлмоқчиман. Узоқ ўйга толган табиб шундай дебди:\n— Майли, ёрдам бераман. Бироқ икки нарсани тушунишинг керак бўлади. Биринчидан, қайнонангни дарҳол заҳарлай олмайсан. Чунки одамлар буни сен қилганингни пайқаб қолишади. Сенга аста-секин ўлдирадиган заҳар тайёрлаб бераман. Ўшанда уни сен заҳарлаб ўлдирганинг ҳеч кимнинг хаёлига келмайди.\nИккинчидан, одамлар гумонлардан бутунлай халос бўлиши учун сен жаҳлингни жиловлашни, уни ҳурмат қилишни, яхши кўришни, сўзларига қулоқ солишни ва сабр қилишни ўрганишинг керак бўлади. Шундагина қайнонангнинг ўлимида ҳеч ким сендан гумон қилмайди. Қиз барчасига рози бўлиб гиёҳни олади ва қайнонасининг таомига қўшиб боради. Бундан ташқари, у ўзини назорат қилиб, қайнонасининг сўзларига қулоқ солиб, уни ҳурмат қилишни бошлайди. Келинининг унга бўлган муносабатини кўрган қайнона, қизни бутун қалби билан яхши кўриб қолади. У қизни ҳаммага орзу қилиш мумкин бўлган энг яхши келин, дея мақтаб юради. Ярим йил ўтгач, уларнинг муносабатлари худди туғишган она-боладек бўлиб кетади. Орадан маълум вақт ўтиб, қиз табибнинг олдига келиб, илтимос билан, Аллоҳ учун илтимос қиламан, қайнонамни қутқаринг. Уни ўлдиришни истамайман. У энг яхши қайнонага айланди. Мен уни яхши кўраман, дебди. Табиб эса хавотир олма, сенга заҳар эмас, оддий зираворлар бергандим. Заҳар сенинг каллангда эди. Ниҳоят ундан халос бўлибсан, дея кулиб қўйибди.\n13:53 / 14.04.2018 1311\n00:29 / 29.11.2016 2780\n00:13 / 01.02.2017 15199


ZAMIN.UZ / Спорт / 26 Апрел 2016 года474\nАҚШлик машҳур актёр Том Хэнкс 2015/16 йилги футбол бўйича Англия чемпионати бошланишидан олдин “Лестер сити”нинг лигада ғалаба қозониши учун 100 фунт стерлинг (144 АҚШ доллари) миқдорида пул тиккан. Бу ҳақда “Qalampir” нашри хабар бермоқда. “Биласизми, мавсум бошида нима қилдим? Лестерга 100 фунт стерлинг тикдим. Ишонмайсизми? Бу ҳақиқат ва мен тўғри йўл тутганман”, дейди актёр. Мавсум бошига қадар британиялик букмекерлар Клаудио Раньери жамоасининг ғалабаси ўртача коэффициентда 1 га 5000 таклиф қилганлар. Бу шуни англатадики, “тулкилар” чемпион бўлса, Хэнкс 500 минг фунт стерлинг (728 минг АҚШ доллари) ютади. Англия Премьер лигасининг тугашига уч тур қолганда “Лестер” ўзининг энг яқин тақибчиси “Тоттенхем”дан етти очко олдинда турибди. Клаудио Раньери шогирдларининг чемпион бўлиши учун қолган учта ўйиндан (“Манчестер Юнайтед”, “Эвертон” ва “Челси” жамоалари билан) бирида ғалаба қозонсалар, кифоя. Маълумот ўрнида, Том Хэнкс “Филадельфия” ва “Форрест Гамп” фильмларидаги роли учун “Оскар” мукофотига сазовор бўлган.


Дўст билан обод уйинг - Kultura.uz\n15.03.2020 / 21:15:54\nЎзбекистон Республикаси Вазирлар Маҳкамаси ҳузуридаги миллатлараро муносабатлар ва хорижий мамлакатлар билан дўстлик алоқалари Қўмитасида Республика Тожик миллий маданий маркази билан ҳамкорликда Ўзбекистон Қаҳрамони, Ўзбекистон Халқ шоири Эркин Воҳидовнинг зуллисонайн шоир, Ўзбекистон Ёзувчилар уюшмаси аъзоси, Республика Тожик миллий маданий маркази раиси Жаъфар Муҳаммад Термизий таржимасидаги бир туркум шеърларини ўз ичига олган ва илк маротаба тожик тилида китоб шаклида нашр этилган “Дўст билан обод уйинг” – “Хонаат бо дўст обод” китоби тақдимотига бағишланган маданий-маърифий анжуман ўтказилди.\nТадбирни Қўмита раиси ўринбосари Азамат Тошев очиб берди. У азалдан дўсту қардош бўлган ўзбек ва тожик халқларининг бир-бири билан чамбарчас боғланиб кетган дўстлик ва биродарлигини тараннум этувчи бундай тадбирлар Республика Тожик миллий-маданий маркази томонидан кўплаб ўтказилаётгани қувонарли ҳол эканлигини таъкидлади.\nКитоб таржимони Жаъфар Муҳаммад Термизий Эркин Воҳидов шеърияти инсоннинг инжа туйғулари ва фалсафий мушоҳадаларини ўзида акс эттиргани учун халқ уни ниҳоят севишини, бу бой меросдан албатта, тожик китобхони ҳам бебаҳра қолмаслиги кераклиги ҳақида сўз юритди.\nТожик ва Ўзбек халқаларининг тарихи минг йилликларга бориб тақалади. Ота-боболаримиз муштарак дейди Ўзбекистон Республикаси Вазирлар Маҳкамасининг Давлат тилини ривожлантириш департаменти бош мутахассиси Рустам Турсунов. “Алишер Навоий ва Абдураҳмон Жомий, Мирзо Турсунзода ва Эркин Воҳидовлар инсонда эт ва тирноқ қанчалар яқин бўлса шунчалар яқин бўлишган. Бу китоб Ўзбекистон халқ шоири Эркин Воҳидовнинг 29та шерларининг таржимасидан иборат. Бу ўзбек ва тожик халқалари ўртасидаги маънавий муносабатларнинг янада яқинлашувига туртки беради. Ушбу китобни мамлакатимиздаги тожик тилига ихтисослашган мактабларга тарқатдик. Ўйлаймизки, бу китоб шеъриятни тушунадиган инсонларнинг нафақат жавонидан, балки, қалб тўридан жой олади деган умиддамиз.”\nАнжуманда шунингдек, Тожикистон Республикаси элчихонаси вакиллари, Ўзбекистон Ёзувчилар уюшмаси, талаба ёшлар ва ОАВ ходимлари иштирок этишди.\nТадбир давомида мен ушбу китобни кўздан кечиришга улгурдим дейди Тожикистон Республикасининг Ўзбекистондаги Фавқулодда ва мухтор элчиси Содиқ Имомий. “Шуни айтишим мумкинки, унда ажойиб, бетакрор шерлар ўрин олган. Улардаги кўплаб мисралар ўзбек ва тожик халқларининг дўстлигига бағишланган. Эркин Воҳидов бу дўстликни бутун умри давомида ҳис қилган. У шунингдек тожик адабиётининг классик намуналарини ўзбек тилига ҳам таржима қилган. Ишончим комилки, ушбу китоб нафақат Ўзбекистондаги тожиклар орасида, балки, Тожикистонликлар орасида ҳам ном қозонади. Фикримча, шеъриятга бефарқ бўлмаган ҳар бир инсон орасида ушбу китоб самимий эътирофларга сазовор бўлади.”\nАдабиётшунос олим, “Нақшбандия” журналининг Бош муҳаррири Султонмурод Олим, Қўмита кутубхонаси раҳбари Раъно Ҳасанова, шоир ва адабиётшунос Абдуқайюм Ҳасанзода китоб таржимаси ҳақида ўз мулоҳазаларини баён этишди.\nЖўрабек Расулов Республика тожик миллий маданий маркази фаоли:\n“Ўзбекистон халқ шоири, Ўзбекистон қаҳрамони Эркин Воҳидовнинг “Дўст билан обод уйинг гар бўлса у вайрона ҳам, Дўст қадам қўймас эса, вайронадир кошона ҳам” сатрларидан келиб чиқиб шуни айтамизки, Икки халқ, икки қалб, икки миллатнинг дўстлиги узилмас ришталар шулар боисдир”.\nТадбирнинг амалий қисмида иштирокчилар эътиборига мусиқий лаҳзалар ҳавола этилди. Унда Республика Тожик миллий маданий марказининг фаол аъзолари, хонандалар Жўрабек Расулов ва Ғойибжон Ашуров Эркин Воҳидовнинг Жаъфар Муҳаммад таржимасидаги шеърларини тожик тилида куйга солиб ижро этишди.\nдўстлик алоқалари қўмитаси матбуот хизмати\nПо этому случаю посольство Азербайджана в Узбекистане и Азербайджанский Культурный Центр имени Гейдара Алиева при Посольстве провели мероприятие в гостинице "Hyatt Regency Tashkent" в Ташкенте Далее...


Рим империяси пандемия оқибатида қулаган - zarnews.uz\nАгар коронавирус узоққа чўзилса, Европа иттифоқи бузилиб кетиши мумкин – қатор Ғарб экспертларининг тусмоли шундай. “Мир новостей” (2020 йил, 22-сон) ҳафтаномасининг ёзишича, инсоният тарихида шундай можаро бўлган экан.\nЭрамизнинг II асрида ҳали коронавирус бўлмаган, аммо жуда кўп бошқа юқумли касалликлар кезиб юрган. Улардан энг хатарлиси Ҳиндистон ва Хитой ҳудудларидан келган табиий чечак бўлган. Римликлар учун бу янги касаллик бўлиб, унга қарши мутлақо кураша олишмаган, ҳеч кимда иммунитет ҳам бўлмаган. Оқибатда аҳолининг учдан бир қисми – 5 миллион киши ўлган. Аммо Рим империясини ушбу даҳшатли касаллик эмас, император ва ҳокимиятни қамраб олган танглик, бошбодоқлик, аҳолининг саросимага тушиши ҳалок қилган. Натижада, жаҳоннинг иқтисодиёти энг гуллаб яшнаган қудратли империясини қулашга маҳкум этган.\nРим империясининг гуллаб яшнаши тарихда юксак ҳарбий ва маданий цивилизация – олтин аср, деб аталган. У тахминан эрамизнинг II асридан императорлар Троя ва Адриан ҳукмдорлигининг охиригача чўзилган.\nТарихий маълумот: чечак эпидемияси энг яхши икки Рим императори –Луция Вера (169 йилда вафот этган) ва унинг издоши Марк Аврелия (180 йилда ўлган) умрларига зомин бўлган.\nРим тарихчиси Дион Кассийнинг ёзишича, 185 йилда ўтиб кетган касаллик 10 йилдан кейин яна қайтган ва кунига икки мингтагача римликларнинг ёстиғини қуритган. Нафақат аҳоли, балки Рим армияси ҳам урушдагидан баттар талафот кўрган. Эпидемия Рим империясининг иқтисодий ва сиёсий ҳаётига ўнглаб бўлмас зарар етказган. Эпидемияга маҳкум бўлган аҳоли очлик ва қашшоқликдан маҳаллий бой ер эгаларини талаганлар, империя ерларида ҳокимиятсизлик бошланган. Императорларнинг атрофидаги гумашталар қандай қилиб ҳокимиятни қўлга олиш пайига тушишган. Натижада Марк Аврелия ҳукмдорлиги пайтидаги меросхўр, император Коммод даврида қонли фуқаролар уруши бошланган ва эпидемия билан бир қаторда минглаб одамларга қирон келтирган.\nМамлакат узил-кесил боши берк кўчага кирган. Бутун III аср давомида римликлар императорларни худди қўлқопдек алмаштиришган. Бу эса империянинг парчаланиб, узил-кесил қулашига олиб келган.\nРим империяси ҳалокати ҳақидаги расмий тахминда айтилишича, инсоният тарихидаги энг улуғвор империя иқтисодий муаммолар туфайли таназзулга юз тутган. Хатарли эпидемия хуружи пайтида ҳокимиятнинг мамлакатни бошқаришдаги уқувсизлиги оқибатида империяда парокандалик бошланган.\nТабиий чечак – уни қора чечак ҳам дейишади, келиб чиқиши ўта юқумли бўлган хавфли вирусли касалик. Ҳаво-томчи йўли билан юқади. Оғир заҳарланиш билан намоён бўлади. Терида қуюқ сув чечак пайдо бўлади, ўрнида чуқур чўтирлар қолади. Биринчи табиий чечак Шарқ мамлакатлари – Хитой, Корея, Япония бўйлаб тарқалган. Уни эрамиздан уч минг йил олдин Хитойда пайдо бўлгани ҳақида маълумот сақланиб қолган.


Turkish Airlines’нинг рекламаси энг машҳур роликлардан бирига айланди\n18:03 / 23.02.2017\nTurkish Airlines жаҳоннинг етакчи авиакомпанияларидан бири сифатидаги позициясини мустаҳкамлашда давом этмоқда.\nЕвропадаги энг йирик авиакомпаниялардан бири саналувчи Туркия миллий авиаташувчиси ўзининг маркетинг мақсадларига эришиш учун рекламадан унумли фойдаланмоқда.\nTurkish Airlines томонидан таниқли спортчилар, актёрлар ва мусиқачилар иштирокида тайёрланган ва хорижий тилларга ўгирилган реклама роликлари интернетдаги минглаб фойдаланувчилар орасида машҳур бўлиб кетмоқда. Бу эса нафақат авиакомпания, балки Туркиянинг ҳам нуфузини оширмоқда.\nМасалан, АҚШ Миллий футбол лигасининг финал учрашуви вақтида “Оскар” соҳиби Морган Фримен иштирок этган реклама ролиги премьераси ўтказилди.\nРоликнинг асосий мақсади - Turkish Airlines сизни дунёнинг исталган чеккасига етказиши мумкин, ва бу айни ҳақиқат. Авиакомпаниянинг йўналишлар тармоғи бутун жаҳон бўйлаб 296 йўналишни қамраб олади. Айни дамда авиакомпания дунёнинг 120 мамлакатига рейсларни амалга оширади.\nTurkish Airlines’нинг YouTube расмий каналида роликни 16 миллион фойдаланувчи томоша қилган. У қисқа вақт ичида турк авиакомпаниясининг энг оммабоп реклама роликлари рўйхатида тўртинчи ўринни эгаллади.\nTwitter’да эса реклама ролиги «@TurkishAirlines» хэштеги билан тақдим этилган ва қисқа вақт ичида тўққиз минг «лайк» ва 2500 ретвитларни қўлга киритди.\nАвиакомпаниянинг Facebook’даги расмий саҳифасида эса роликни 561 минг марта кўришган ҳамда ўн минглаб фойдаланувчилар у билан бўлишишди.\nМаълумот учун, Turkish Airlines ролиги YouTube’даги энг оммабоп реклама роликлари ТОП-5лигига кирмоқда.\nЎтган йили эса Turkish Airlines олтинчи бор «Европанинг энг яхши авиакомпанияси» деб тан олинди.\n20:10 / 22.03.2018\n20:41 / 16.03.2018


Бишкекда милиционерни калтаклаган хитойликлар қўлга олинди\nҚирғизистонда ишлаётган хитойлик мардикорлар.\nҚирғизистон пойтахти Бишкекда милиция офицерига ҳужум қилган Хитойнинг 16 фуқароси қўлга олинди.\nБишкек милициясининг билдиришича, қўлга олинганларга нисбатан безорилик, давлат амалдорига ҳужум қилиш, хусусий мулкка зиён етказиш каби айбловлар билдирилмоқда.\nХитойлик мардикорлар милиция ходимига 30 сентябр куни Бишкек марказида ужум қилган. Хабарларда айтилишича, хитойликлар ҳужум пайтида маст аҳволда бўлган.


Шароф Муқимовнинг ҳаётида кимдир бор… Севинч эса қизалоғи билан бахтли! - 14 Апреля 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Апрель » 14 » Шароф Муқимовнинг ҳаётида кимдир бор… Севинч эса қизалоғи билан бахтли!\nШу охирги бир ҳафта давомида собиқ жуфтлик Севинч Мўминова ҳамда Шароф Муқимовлар ҳаётида қандайдир кечинмалар содир бўлаётгани аниқ. Бу қўзғалишни биринчи бўлиб Шароф Муқимов бошлаб берди. У ўзининг инстаграмдаги саҳифасига иккита туташган қўл суратини жойлаштириб, унга «Мен ва Сен! Гўзал тарбиянг учун, Х… ота-онангга раҳмат деб!» пост қолдирди.\nКейин эса у ўз туғилган кунини тўйдек қилиб дўстлари даврасида нишонлади. «Абадий бирга» деб номланган альбоми тақдимотини ўтказди. Хуллас калом бошдан-оёқ хурсандчилик!\nБу фаолликка Севинч ўзига хос тарзда жавоб қайтарди. Қандай қилиб дейсизми? Айни ўша пайтдан бошлаб унинг қизи Лейла билан тушган суратлари, видеолари инстаграм саҳифасида кўпайиб қолди. Она-бола бирга кафеда овқатланишмоқда, бирга кўчада юришибди, бирга машинада кетишяпти ва ҳоказо.\nБу видеолар Севинчнинг Шарофга қарата ўзига хос жавобига ўхшайди Бахтли ҳаётга жавобан ўз бахтини кўз-кўз этиш. Агар улар алоҳида-алоҳида бахтли бўлишса, нима ҳам дердик. Бахтли бўлишсин!


ИИВ: Янги йил тунида 184 та жиноят қайд этилиб, 2129 ҳайдовчи қоида бузди - 0\nҚирғизистонда янги йил туни милициясига 184 та шикоят келиб тушди. Бу ҳақда ИИВ матбуот хизмати хабар бермоқда.\nШикоятларнинг 112 таси жиноят сифатида, 72 таси ҳуқуқбузарлик сифатида жиноятлар ва ҳуқуқбузарликларнинг ягона реестрига киритилган. Шунингдек, 18 та йўл-транспорт ҳодисаси юз бериб, 19 киши тан жароҳати олди. Айтишларича, бир инсон вафот этган. Автоинспектор йўл ҳаракати қоидаларини бузганлиги тўғрисида 2 минг 129 ҳайдовчига баённома тўлдирдилар.\nБайрамда мамлакатда тартибни сақлаш учун 13 мингдан ортиқ милиция ходими жалб қилинган.\n«Милиция ходимлари жамоат тартибини тўлиқ таъминлаб, ҳеч қандай жиддий қонунбузарликлар қайд этилмади. Тун тинчгина ўтди. Криминоген вазият тинчроқ бўлиб, одатдагидан камроқ жиноятлар содир бўлди. Айни пайтда мамлакатда вазият барқарор, милиция ходимлари кучайтирилган тартибда ишлашни давом эттирмоқдалар », – дейилади хабарда.\nМилиция фуқароларни санитария-эпидемиология меъёрларига риоя қилишга ва оммавий тадбирлар ўтказиладиган жойга боришда эҳтиёт бўлишга чақиради.\nБОШ САҲИФА, Жамият, Жиноят


Клопп: «Олд Траффорд»даги биринчи ғалабамга ажойиб вазиятда эришдик»\n«Ливерпуль» бош мураббийи Юрген Клопп АПЛнинг 34-туридан ўрин олган «Манчестер Юнайтед»га (4:2) қарши ўйиндан сўнг ўз фикрлари билан ўртоқлашди.\n«Ажойиб кураш, кескин ўйин. Дерби шундай бўлиши керак. Ва бу – менинг «Олд Траффорд»даги биринчи ғалабам. Ажойиб бир вазиятда бунга эришдик. Бизга бу ғалаба керак эди ва унга лойиқ ҳаракат қилдик. Супер.\nГоллар ажойиб. Рақибнинг голига жуда яхши муносабатда бўлдик. Дастлабки 15 дақиқада ёмон ўйнадик, аммо кейин баҳсни назорат қилишни бошладик ва ўзимиз хоҳлагандек ҳаракат қила олдик.\nРақибга Брунуга тўпни узатишларига йўл қўймадик ва ўйинни босқичма-босқич назоратимиз остига олдик. Албатта, 3:2 ҳисобида ноқулай эди, лекин 4-голни уришга муваффақ бўлдик», – дея Клоппнинг сўзларини келтиради Sky Sports.


Икки шаҳар ҳокимлари Президент ўтказаётган йиғилишни тарк этди | Qalampir.uz\nИкки шаҳар ҳокимлари Президент ўтказаётган йиғилишни тарк этди\nОлам\t15 Январь 18:38 11677\nТуркияда Президент Ражаб Тойиб Эрдўған раҳбарлигида “Истанбул канали” лойиҳасини амалга оширишга старт берилди. Бугун, 15 январь куни ушбу лойиҳа юзасидан Ражаб Тойиб Эрдўған иштирокида “Ақлли шаҳарлар” конгресси ўтказилди. Лойиҳага протест ўлароқ Истанбул ҳокими Экрам Имомўғлу ва Анқара шаҳар ҳокими Мансур Яваш конгрессни тарк этди. Бу ҳақда маҳаллий ОАВ хабар бермоқда.\nИкки ҳоким ҳам мазкур конгрессга махсус меҳмон сифатида таклиф этилгани айтилмоқда. Бироқ, улар Атроф-муҳит вазири Мурат Курум нутқ сўзлашни бошлаганда, йиғилишдан чиқиб кетган.\nЭкрам Имомўғлу йиғилишдан чиқишда, оммавий ахборот воситалари ходимлари билан суҳбатлашиб, қуйидагиларни сўзлаган:\n“Истанбул канали лойиҳаси ҳақида нотўғри маълумот бериляпти. Тўғри маълумот эса мен ёзган тўрт саҳифалик мактубда келтирилган”.\n“Истанбул канали” лойиҳаси 2011 йилда ўша вақтдаги Бош вазир Ражаб Тойиб Эрдўған томонидан тақдим этилган эди. У лойиҳани ҳавола этаркан, “бу лойиҳа менинг энг катта хаёлим”, деган эди.\nМазкур лойиҳа Истанбул шаҳрида Қора денгиз ва Мармара денгизи ўртасида сунъий сув йўли очилишини назарда тутади. Лойиҳалаштирилган каналнинг узунлиги 40 километр, кенглиги 150 метр ва чуқурлиги 25 метрни ташкил этади. Агар лойиҳа амалга оширилса, канал билан биргалик Истанбул бўғози танкерлар ҳаракати учун бутунлай ёпилади.\nЛойиҳа доирасида Истанбулда иккита ярим орол ва битта орол пайдо бўлади.\n“Истанбул канали” атрофида барпо этиладиган ер майдони эса 453 миллион квадрат метрни ўз ичига олади.\nМамлакатдаги мухолиф партиядан Истанбул шаҳар ҳокимлиги сайланган Экрам Имомўғлу “Истанбул канали”ни “Бир жиноят лойиҳаси” деб номлаган эди. Бу эса Президент Эрдўған ва Истанбул ҳокими ўртасидаги зиддиятларга сабаб бўлди.\n“Эҳ канал, эҳ Истанбул. Шу қадар аниқ ва шу қадар муҳим қарор. Биз аввалги бошқарув тизимининг имзоси бўлган ушбу лойиҳадан узоқ турамиз”, деган эди Истанбул ҳокими.\nПрезидент Эрдўған “Истанбул канали” лойиҳасини амалга оширилишига маҳкам бел боғлаган. У Имомўғлунинг иддаоларини ҳам жавобсиз қолдирмади.\n“У чиқиб, Истанбулга бундай канал кераксиз дейди. Бундай қарорни қабул қилиш ҳуқуқи сеники эмас. Биз бу бўйича қарор қабул қилдик. Сени бундай ҳуқуқинг йўқ. Бу ҳуқуқ Истанбул ҳокимлигига оиддир. Бу лойиҳа учун қадам ташладик ва бунда давом этамиз. Йўлимизда журъат билан давом этамиз. Бу ишни бажарамиз. Ташкилотларнинг вазифаси давлатнинг қарорига мувофиқ ўз мажбуриятларини бажаришда иштирок этишдир. Халқ ва қонун олдидаги бурчини менсимайдиган ҳисобини беради”, деган эди Ражаб Тойиб Эрдўған.\nҲозирча Президент икки шаҳар ҳокимларининг конгрессни тарк этишига нисбатан муносабат билдиргани йўқ.\nРажаб Тойиб Эрдўған Экрам Имомўғлу Истанбул канали\n17 Сентябрь 14:20 39612\n18 Сентябрь 18:04 38638\n18 Сентябрь 08:06 35372\n18 Сентябрь 20:50 34497\n17 Сентябрь 23:44 29065


Ширинлик ўғрилари қидириляпти - AUZ.UZ\nШиринлик ўғрилари қидириляпти\nГерманиянинг Нойштадт шаҳрида талончилар ширинликлар юкланган прицепли автомашинага ҳужум уюштиришди. Пировардида 20 тонна шоколад маҳсулотлари ўғирлаб кетилди. Маҳсулот эгалари уларнинг нархи 50-70 минг евро миқдори эканлигини билдиришган. Die Welt газетаси маълумотига асосланиб ТАСС бу ҳақда хабар берди.\nПолиция ширинхўр ўғриларни топиш чоралари кўряпти. Бундан сал аввал Виттенбургда 30 тонна мева шарбати қуйилган автоприцеп номаълум кимсалар олиб қочишган эди. Ҳуқуқ-тартибот органлари ҳар икки ўғирликни бир-бирига боғлиқ ё боғлиқ эмаслиги борасида ҳам суриштирув ўтказяпти.


Пентагон Яқин шарққа 5 минг нафар қўшимча аскар юбориш режасини ўрганмоқда\n20 январ 2021, Тошкент вақти: 19:32\nАҚШ Мудофаа вазирлиги Эрон билан муносабатлар кескинлашаётгани ортидан Яқин Шарққа қўшимча равишда 5 минг аскар киритиш режасини кўриб чиқмоқда. Бу ҳақда 22 май куни Reuters АҚШ ҳукууматининг икки нафар расмийсига таянган ҳолда хабар берди.\nАйни пайтда Оқ Уй матбуот котиби Сара Сандерс матбуотга:\n-Президент баёнот берганидай, Эрон билан урушга киришмаймиз. Биз Эрон ўз феъл-атворини ўзгартиришини истаймиз. Бир неча ўн йиллардан бери Эрон амал қилиб келган салбий кўринишлар барҳам топиши керак, деб ҳисоблаймиз,-деб маълум қилди.\nАҚШ ва Эрон ўртасидаги муносабатлар Дональд Трамп ўтган йили Вашингтон Теҳрон билан 2015 йилда имзоланган ядровий шартномадан бир томонлама чиқишини эълон қилганидан сўнг мураккаблаша бошлаган эди.\nЭрон бунга жавобан ядровий дастурини қайта тиклаши мумкинлигини билдирган. Вашингтон эса жавоб тариқасида Эронга иқтисодий санкциялар жорий этган.


Жаҳон 17:00 / 21.04.2019 9985\nЯкшанба куни Шри-Ланкадаги шаҳарларда содир этилган терактлар тўлқини радикал кучлар ташкилоти - National Thowheeth Jama'ath (NTJ) томонидан ташкиллаштирилган бўлиши мумкин. Бу ҳақда AFP ҳуқуқ-тартибот органларига асосланган хабар бермоқда.\nМаълум қилинишича, 10 кун муқаддам Шри-Ланка полицияси бошлиғи Пуджут Жайасундарага террорчи-худкушлар черковларга ҳужум қилиши мумкинлиги тўғрисида огоҳлантирилган. Бу ҳақдаги маълумот номи ошкор этилмаган «хориж разведка хизмати» томонидан келиб тушган. Қайд этилишича, портлашларнинг камида иккитаси худкуш томонидан содир этилган.\nNTJ - Шри-Ланкада фаолият юритувчи радикал гуруҳ бўлиб, бу гуруҳ аъзолари ўтган йили мамлакатдаги будда ҳайкалларни вайрон қилганди. Шундан кейин ушбу гуруҳ фаолияти сустлашганди.\nМамлакат ҳукумати қуруқликдаги армия қўмондонлиги, шунингдек, ҳарбий-ҳаво кучлари ва флот қўмондонлиги иштирокида шошилинч йиғилиш ўтказган.\nStraits Times хабарига кўра, ҳукумат теракт ташкилотчиларини аниқлаган.\n«Айни вақтда текширув ишларига полиция ходимлари ва ҳарбий хизматчилар жалб этилган. Бу терактлар ортида турган барча шахсларни имкон қадар тезроқ жавобгарликка тортиш учун иш олиб бормоқдамиз. Уларнинг шахси аниқланган», деган Шри-Ланка Мудофаа вазири Руван Вийеварден.\nАйни вақтда ҳуқуқ-тартибот органлари ходимлари шаҳарларда рейдлар ўтказмоқда. Охирги маълумотларга кўра, терактга алоқадорликда гумон қилинган 7 киши қўлга олинган. Ҳозирча улар қайси гуруҳга мансублиги маълум қилинмади.\n21 апрель куни тонгида Шри-Ланкада кетма-кет 6та портлаш юз берди. Пойтахт Коломбо шаҳри марказидаги учта меҳмонхона, католик черковида ҳамда пойтахт яқинидаги Негомбо ва Баттикалоа шаҳридаги черковларда портлашлар содир этилган. Черковларда бу вақтда Пасха байрами муносабати билан ибодатлар давом этаётган эди.\nКўп ўтмай мамлакатда яна икки портлаш содир этилди. Полиция Коломбода худкуш ўзини портлатганини маълум қилди.\nОхирги маълумотларга кўра, портлашлар оқибатида ҳалок бўлганлар сони 190 нафарни ташкил қилмоқда. Шунингдек, 500 нафарга яқин киши жароҳатланган.\n11:00 / 22.05.2020 48817


1.Шовот туманида 2017 йил учун ижтимоий муҳофазага муҳтож ва иш топишда қийналаётган шахсларни ишга жойлаштириш мақсадида, иш ўринларини банд қиладиган корхона, ташкилот ва муассасалар рўйхати 1-иловага мувофиқ тасдиқлансин.\n2.Корхоналар, ташкилотлар ва муассасаларда ходимларнинг ўртача сонидан келиб чиққан ҳолда 175 кишини ташкил этадиган 100 фоиз миқдорида, шу жумладан:\n14 ёшгача болалари ва ногирон болалари бўлган ёлғиз ота, ёлғиз она ва кўп болали ота-оналар учун 12,0 фоиз (21 киши);\nтаълим муассасаларини тугатган ёшлар учун 69,1 фоиз (121 киши);\nмуддатли ҳарбий хизматдан бўшатилган шахслар учун 3,4 фоиз ( 6 киши);\nногиронлар учун 1,71 фоиз (3 киши);\nбандликка кўмаклашиш ва аҳолини ижтимоий муҳофаза қилиш туман марказида иш қидирувчи сифатида ҳисобда турган пенсия ёшига яқинлашиб қолган шахслар учун 2,85 фоиз (5 киши);\nжазони ўташ муассасаларидан озод қилинган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун 8,0 фоиз (14 киши);\nижтимоий мухофазага мухтож шахсларни одам савдосидан жабрланганлар учун 1,71 фоиз (3 киши);\nижтимоий муҳофазага муҳтож шахсларнинг бошқа тоифалари учун 1,14 фоиз (2 киши) миқдорида иш ўринлари заҳираси белгилансин.\n14 ёшгача бўлган болалари ва ногирон болалари бўлган ёлғиз ота, ёлғиз она ва кўп болали ота-оналар учун болаларни тарбиялаш ва меҳнат мажбуриятлари бўйича вазифаларни уйғунлаштириш имконини берадиган, ўзгарувчан иш жадвалига эга бўлган иш ўринлари;\nногиронлар учун меҳнат шароитлари бўйича аттестациядан ўтказилган ҳамда ходимга иш жараёнлари тўсқинликсиз бажариш имконини (соғлигининг аҳволи ва меҳнат фаолиятига нисбатан белгиланган зид кўрсаткичлар ҳисобга олинган ҳолда) берадиган иш ўринлари;\nбандликка кўмаклашиш ва аҳолини ижтимоий муҳофаза қилиш марказида иш қидирувчи сифатида ҳисобда турган пенсия ёшига яқинлашиб қолган шахслар учун махсус малакани талаб қилмайдиган иш ўринлари;\n5. Корхоналар ва ташкилотлар ҳамда муассасалар раҳбарлари Ўзбекистон Республикаси Вазирлар Маҳкамасининг 2008 йил 20 августдаги 186-сонли қарори билан тасдиқланган “Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисида”ги Низомга мувофиқ ижтимоий мухофазага мухтож ва иш топишда қийналаётган шахслар учун кўрсатилган иш ўринлари ташкил этилишини таъминласин.\n6. Ушбу қарор бажарилмаган тақдирда ташкилотнинг мансабдор шахсларига “Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисида”ги Низомнинг 15-бандига мувофиқ жарима солинади.\n7. Бандликка кўмаклашиш маркази (Я.Акманова) бир ҳафта муддатда ушбу қарорни 1-иловада кўрсатилган ташкилот раҳбарлари эътиборига етказсин.\n8. Ушбу қарор қабул қилиниши билан туман ҳокимининг 2015 йил 10 ноябрдаги 1856-сонли қарори ўз кучини йўқотган деб ҳисоблансин.\n10. Ушбу қарорни бажарилишини назорат қилиш туман ҳокимининг ўринбосари А.Яқубов зиммасига юклатилсин.\n1 2. Корхоналар, ташкилотлар ва муассасаларда ходимларнинг ўртача сонидан келиб чиққан ҳолда 175 кишини ташкил этадиган 100 фоиз миқдорида, шу жумладан: 14 ёшгача болалари ва ногирон болалари бўлган ёлғиз ота, ёлғиз она ва кўп болали ота-оналар учун 12,0 фоиз (21 киши); таълим муассасаларини тугатган ёшлар учун 69,1 фоиз (121 киши); муддатли ҳарбий хизматдан бўшатилган шахслар учун 3,4 фоиз ( 6 киши); ногиронлар учун 1,71 фоиз (3 киши); бандликка кўмаклашиш ва аҳолини ижтимоий муҳофаза қилиш туман марказида иш қидирувчи сифатида ҳисобда турган пенсия ёшига яқинлашиб қолган шахслар учун 2,85 фоиз (5 киши); жазони ўташ муассасаларидан озод қилинган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун 8,0 фоиз (14 киши); ижтимоий мухофазага мухтож шахсларни одам савдосидан жабрланганлар учун 1,71 фоиз (3 киши); ижтимоий муҳофазага муҳтож шахсларнинг бошқа тоифалари учун 1,14 фоиз (2 киши) миқдорида иш ўринлари заҳираси белгилансин. Иш ўринлари заҳирасини яратиш Мунтазам Тумандаги идора, ташкилот ва муассасалар раҳбарлари\n2 3. Ушбу тоифа шахслар учун иш ўринлари ходимлар томонидан ўзларининг меҳнат мажбуриятларини тўсиқларсиз бажаришини таъминлайдиган санитария-гигиена нормалари ва меҳнат шароитларига мувофиқ бўлиши керак, шу жумладан: 14 ёшгача бўлган болалари ва ногирон болалари бўлган ёлғиз ота, ёлғиз она ва кўп болали ота-оналар учун болаларни тарбиялаш ва меҳнат мажбуриятлари бўйича вазифаларни уйғунлаштириш имконини берадиган, ўзгарувчан иш жадвалига эга бўлган иш ўринлари; таълим муассасаларини тугатган ёшлар учун уларнинг касб бўйича тайёргарлигига мувофиқ бўлган иш ўринлари; муддатли ҳарбий хизматдан бўшатилган шахслар учун уларнинг касб бўйича тайёргарлигига мувофиқ бўлган иш ўринлари; ногиронлар учун меҳнат шароитлари бўйича аттестациядан ўтказилган ҳамда ходимга иш жараёнлари тўсқинликсиз бажариш имконини (соғлигининг аҳволи ва меҳнат фаолиятига нисбатан белгиланган зид кўрсаткичлар ҳисобга олинган ҳолда) берадиган иш ўринлари; бандликка кўмаклашиш ва аҳолини ижтимоий муҳофаза қилиш марказида иш қидирувчи сифатида ҳисобда турган пенсия ёшига яқинлашиб қолган шахслар учун махсус малакани талаб қилмайдиган иш ўринлари; жазони ўташ муассасаларидан бўшатилган, жазони ўтаётган ёки суд қарорига кўра тиббий характердаги мажбурий чоралар кўрилган шахслар учун уларнинг касб бўйича тайёргарлиги ҳисобга олинган ҳолдаги иш ўринлари муайян касб-ҳунарга ва малакага эга бўлмаган шахслар учун эса махсус малакани талаб қилмайдиган иш ўринлари ташкил қилинсин. Ижтимоий муҳофазага муҳтож ва иш топишда қийналаётган шахсларни иш билан таъминлашни яхшилаш Мунтазам Тумандаги идора, ташкилот ва муассасалар раҳбарлари\n3 6. Ушбу қарор бажарилмаган тақдирда ташкилотнинг мансабдор шахсларига “Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини банд қилиб қўйиш тартиби тўғрисида”ги Низомнинг 15-бандига мувофиқ жарима солинади. Ижтимоий муҳофазага муҳтож ва иш топишда қийналаётган шахсларни ишга жойлаштириш учун иш ўринларини ташкил қилмаган ташкилот раҳбарларини жаримага тортиш Қарор топшириқлари бажарилмаган тақдирда Тегишли ташкилотлар


Хитой АҚШ расмийларининг Ҳонгконгга киришини чеклаб қўйди\n09:32 / 13.12.2020\nХитой америкалик айрим расмий шахслар ва бошқаларнинг Ҳонгконгга киришларини чеклаб қўйди. Бу АҚШ ҳукуматининг хитойликларга нисбатан қилган айни ишига жавоб бўлди.\nХитой ташқи ишлар вазирлиги матбуот котиби Хуа Чунйингнинг айтишича, АҚШнинг дипломатик паспорти эгалари Ҳонгконг ва Макаога визасиз кириш ҳуқуқидан ҳозирча фойдалана олишмайди.\nАҚШ ҳукумати расмийлари, Конгресс ходимлари, нодавлат ташкилотлар ишчилари ва уларнинг оила аъзоларига нисбатан жавоб санкциялари қўлланади. АҚШ Ҳонгконгдан Хитойнинг ички ишларига аралашиш ва унинг манфаатларига зиён келтиришда инструмент сифатида фойдаланмоқда. Санкцияга тушганлар Ҳонгконг масаласига фаол аралашган ва бирламчи жавобгар шахслардир.\n«Хитой АҚШдан яна бир бор Ҳонгконгда бўлаётган ишларга аралашишни зудлик билан тўхтатишни, Хитойнинг ички ишларига бурун суқишни ва нотўғри ҳамда хавфли бўлган бу йўлдан қайтишни талаб қилади», деган Хуа.\nХитой АҚШ санкциялари ва бошқа ишларига жавоб берилиши билан таҳдид қилганди.\n«Синьхуа» ахборот агентлигида Трамп маъмурияти Хитой ва унинг расмийларига қарши чора кўраётиб, АҚШнинг бўлажак маъмуриятининг Хитой билан муносабатларига «чоҳ қазиётгани» ҳақида айтилганди.\n«Ҳукмрон Коммунистик партиянинг 92 миллион аъзоси ва уларнинг оилаларига виза чекловларини белгилаб, Хитой-АҚШ муносабатларидан ўз сиёсий мақсадлари йўлида фойдаланган анти-Хитой кучларининг ғаразли ниятларини фош қилиб қўйди», дейилганди агентлик хабарида.\nЎтган ҳафта АҚШ давлат департаменти 10 йиллик визаларни бир ойга қисқартириши амалдаги маъмуриятнинг қатъий позицияда туриб олганига бир мисол. Бу Хитой ва Ҳонгконг расмийларига уларнинг Ҳонгконг ва Шинжондаги хатти-ҳаракатлари учун қўлланган санкциялардан кейин бўлди.\nАҚШнинг янги сайланган президенти Байден Хитойга босим қилишда давом этишга ишора қилган бўлса-да, ундан қарама-қаршиликдан қочиладиган, кўпроқ келишувга асосланган дипломатия юритиши кутилаётганди.\nАҚШ давлат котиби Майк Помпео Хитойни Тайван, Тибет, Ҳонгконг, Шинжон ва Жанубий Хитой денгизидаги олиб бораётган сиёсати учун «жазолаган». Хитойлик ўнлаб расмийлар визалари бекор қилиниб мамлакатдан чиқариб юборилди, хитойлик дипломатлар, журналистлар ва олимларга нисбатан янги санкция ва чекловлар жорий қилинди. Хитойнинг технологик гиганти «Хуавей» АҚШ бозоридан бадарға қилинди. Ундан ташқари, АҚШ бошқа мамлакатларни ҳам шундай қилишга тарғиб қилди ва қисман мақсадига эришди.\nХитой томони 20 январда президентлик ваколатларини бажаришга киришадиган Жо Байден ўзаро алоқаларни яхшилашига умид қилмоқда.\n«Бугунги кунда Хитой ва АҚШ ихтилофларсиз, қарама-қаршиликларсиз, ўзаро ҳурматга асосланган ҳамкорлик қилишлари лозим. Ҳар икки давлат ҳам кучлироқ Хитой-АҚШ муносабатларини кун тартибига олиб чиқишлари лозим», дейилган «Синьхуа»да эълон қилинган муносабатда.\nПомпео Эронни "Ал-Қоида" билан ҳамкорликда айблади\n23:28 / 07.12.2020


ИСЛОМ - АДОЛАТ ВА МЎЪТАДИЛЛИК ДИНИДИР\nДарҳақиқат, Аллоҳ мусулмонлар учун ўзларига хос амалий дастурни танлаган ва уларнинг йўлларини ҳам баён қилиб қўйган. Демак, мусулмонлар – унда ҳеч қандай эгрилик жойи бўлмаган тўғри йўлдадир. Бинобарин, мусулмонлар васатийлик яъни мўътадиллик умматидирлар.\nИсломнинг мўътадиллиги ва бағрикенглиги одамларнинг фикрлари ва ҳой-ҳавасларидан олинмайди. Шубҳасиз, уни шаръий манбалардан олинади. Ислом дини ҳам, унга илм билан эътиқод қилувчилар ҳам мўътадилликдан оғишишдан йироқдирлар. Динда чуқур кетиш ёки нуқсонга йўл қўйиш билан ана шу мўътадилликдан оғишган кимсалар исломнинг намоёндаси эмаслар.\nҲақиқатдан ҳам ислом дини мўътадилликка чақиради. Чуқур кетиш ва қаттиққўллик сингари сўзлар билан ифодаланадиган экстремизмдан қайтаради. Мана бу далилларга назар солган инсонга исломнинг динда чуқур кетишдан қайтаргани аниқ-равшан аён бўлади. Аллоҳ таоло шундай дейди:\n“Албатта, Аллоҳ адолатга, эҳсонга, қариндошларга яхшилик қилишга амр этадир ва фаҳшу мункар ҳамда зулмкорликдан қайтарадир. У сизларга ваъз қилур. Шоядки, эсласангиз”.(Наҳл сураси, 90)\nИмом Аҳмад ўзининг “Муснад”ида, Насоий ва Ибн Можа ўз “Сунан”ларида, Ҳоким “Мустадрак”да Ибн Аббос розияллоҳу анҳумодан ривоят қилишган ҳадиси шарифда шундай келади:\nПайғамбар соллаллоҳу алайҳи васаллам: “Эй одамлар! Динда чуқур кетишдан сақланинглар. Чунки сизлардан олдингиларни динда чуқур кетиш ҳалок қилган”, дедилар.\nБу ердаги “Динда чуқур кетишдан сақланинглар” деган сўз ақидавий ҳамда амалий масалаларда чуқур кетишнинг барча турларини ўз ичига қамраб олади. Чуқур кетиш – чегарадан ошириб юборишдир.\n“Пайғамбар соллаллоҳу алайҳи васаллам: “Чуқур кетгувчилар ҳалок бўлсин!”, дедилар”.(Муслим ривояти). Яъни, сўзлари ва амалларида меъёрдан ошириб юборадиган ва чуқур кетадиганлар ҳалок бўлсинлар.\nКиритилган вақти: 05/08/2020 16:14; Кўрилганлиги: 86\nМатериал манзили: http://sammuslim.uz/articles/actual/islom-adolat-va-motadillik-dinidir\nЧоп этилган вақт: 27/09/2020 09:34


«Ногиронлиги бор болаларнинг яқинлари улардан уялиши мутлақо нотўғри» – кўзи ожиз сайёҳ Ўзбекистонда\nРоссия Федерациясининг 20та ҳудуди ва МДҲ давлатларида ҳар йили ўтказилиб келинаётган «Таълимдаги инновациялар: халқаро ҳамкорлик йўналиши» форуми 31 октябрь куни илк бора Ўзбекистонда ҳам ўтказилди.\nKun.uz мухбирининг хабар беришича, форумда Мактабгача таълим вазирлиги мутахассислари, давлат ва нодавлат МТТлар раҳбарлари, педагоглар иштирок этиб, мактабгача таълим ёшидаги болалар билан шуғулланишга ёрдам берадиган турли инновацион методлар билан танишдилар.\nРоссиялик кўзи ожиз сайёҳ, болалигидан мутлақо кўрмайдиган блогер ва тренер Владимир Васкевич ҳам Тошкентдаги форумда қатнашиб, имконияти чекланган болалар билан қандай қилиб самарали ишлаш мумкинлиги ва уларга МТТдан университетга қадар йўл босиб ўтишга ёрдам бериш кераклиги ҳақида сўз юритди.\n«Мен 24 ёшдаман. Гарчи кўзларим ожиз бўлса-да, шу кунга қадар дунёнинг 20дан ортиқ давлатида бўлганман. Ўзбекистоннинг ҳам кўпгина жойларини биламан», – дейди Владимир Васкевич.\nУ залда ўтирган юздан ортиқ одамларни бир муддат кўзларини юмган ҳолда дунёни тасаввур қилиб кўришга чақирди.\n«Кўриб турганингиздай, ҳеч нарса сиз кутгандай қўрқинчли эмас. Мен мана шу қоронғу дунёда яшаб, болалигимдан футбол ўйнашни, яхталарга чиқишни ўрганганман, президент бўлишни хоҳлаганман», – деди у форум иштирокчиларига қарата.\nВладимир Васкевичнинг сўзларига кўра, имконияти чекланган болалар ҳам бошқалар қатори катта нарсаларни орзу қилишга, ўрганишга ҳақли. Бу борада мактабгача таълим муассасалари ҳал қилувчи рол ўйнайди.\n«Имконияти чекланган болаларга технологиялардан фойдаланишни чуқурроқ ўргатиш керак. Улар бу орқали таълим олиши, барча қатори ижтимоий тармоқлардан фойдаланиши, ўз блокларини юритиши мумкин.\nШунингдек, технологиялар имконияти чекланган одамларга ишлаш, оиласини таъминлаш имконини ҳам беради», - дейди Владимир.\n«Чегарасиз саёҳат» китоби муаллифи бўлган Владимир Васкевичнинг таъкидлашича, ота-оналарнинг имконияти чекланган ёки бирор камчилиги бор болаларини қабул қила олишлари ва имкон борича эртароқ улар билан шуғулланишига кўп нарса боғлиқ.\n«Бироқ, афсуски, бизда кўпинча имконияти чекланган болалар ёки шахсларнинг яқинлари улардан уялиши ҳолатларини кўпроқ кузатиш мумкин. Бу бутунлай нотўғри. Мана шундай ҳолатда бундай инсонларга ҳаёт чегараланиб қолади.\nАксинча, улар учун қулай ҳаётни топиш ва қўллаб-қувватлаш орқали имконияти чекланганларнинг ўз-ўзидан ривожланишига эришишимиз мумкин», – дея таъкидлади Владимир Васкевич.\nШавкат Мирзиёев ногиронлиги бўлган шахсларнинг ишлаши учун шароитлар яратиш бўйича топшириқ берди\n21:05 / 06.04.2018


Андижон вилоятининг Хонобод шаҳрига янги ҳоким тайинланди.\nБугун, 22 октябрь куни Андижон вилояти Хонобод шаҳрида халқ депутатлари шаҳар Кенгашининг навбатдан ташқари сессияси ўтказилди.\nСессияда вилоят ҳокими Шуҳратбек Абдураҳмонов иштирок этди. Ушбу сессияда ташкилий масала кўрилди ва шаҳарга янги раҳбар тайинланди.\nKun.uz мухбири хабар беришича, Машъал Хурмаматович Тожибоев Хонободнинг янги ҳокими этиб тайинланган.\nМашъал Тожибоев 1984 йилда Андижон шаҳрида туғилган, 2007 йилда Тошкент архитектура қурилиш институтини тамомлаган (сиртқи).\nУ 2003-2004 йилларда Андижон пудрат савдоларини ташкил этиш ва ўтказиш Андижон вилоят бошқармаси мутахассиси, 2004-2010 йилларда Қурилишда танлов савдолари ва нархларни шакллантириш ҳудудий консалтинг маркази етакчи мутахассиси, бўлим бошлиғи, бош мутахассиси, танлов савдоларини ташкил этиш бўлими бошлиғи, марказ етакчи мутахассиси, 2010 йилда «Қишлоқ қурилиш инвест» ихтисослаштирилган шўъба инжиниринг компанияси Андижон филиали уй-жой маркетинг шўъбаси бош мутахассиси бўлган.\n2010 йилда Андижон вилояти ҳокимлигида иш бошлаган ва 2016 йилга қадар вилоят ҳокимлиги капитал қурилиш, коммуникациялар ва ободонлаштириш масалалари бўйича котибияти етакчи мутахассиси, котибият мудири вазифасини вақтинча бажарувчи, мудир, 2016 йилда ҳокимликда саноатни ривожлантириш, капитал қурилиш, коммуникациялар ва коммунал хўжалик масалалари бўйича котибият мудири бўлган. 2016-2017 йилларда Андижон шаҳар ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари (2016 йил 8 майдан 2016 йил 17 декабргача Андижон шаҳар ҳокими вазифасини бажарувчиси) сифатида ишлаган.\n2017 йилдан ҳозирги вақтгача Андижон вилояти уй-жой коммунал хизмат кўрсатиш бошқармаси бошлиғи лавозимида фаолият кўрсатиб келаётганди.\nЭслатиб ўтамиз, Хонобод шаҳрининг аввалги ҳокими Мусахон Мамадалиев шу йилнинг сентябрь ойи охирида пневмонияга чалиниш оқибатида вафот этганди.\nБугун кун давомида Андижон вилоятининг Олтинкўл туманига ҳам янги ҳоким тайинланди. Октябрь ойи бошида вафот этган Назиржон Ўринбоев ўрнини 2018 йилдан буён Андижон вилояти Бандлик бош бошқармаси бошлиғи бўлган Иқболбек Матрўзиев эгаллади.\n12:52 / 26.11.2020\nНавоий вилоятига янги прокурор тайинланди. Аввалги прокурор Сирдарёга ишга ўтганди\n08:53 / 18.11.2020


Pakistan Forward ва AFP\n4 апрел куни Триполида Россиянинг «Спутник V» вакцинаси қутиларини Ливия соғлиқни сақлаш вазирлигига қарашли совутиш жиҳозларига жойлаш олдидан уларга ишлов бераётган ходим. [Маҳмуд Туркия/AFP]\nБРЮССЕЛ – Россия ва Хитой башарият манфаати учун глобал коронавирус пандемиясини назоратга олиш ўрнига, дезинформация ва ёлғон тарқатиш орқали геосиёсий ўйинларда очко тўплашга уринмоқда, дейди таҳлилчилар.\nМосква ва Пекин COVID-19га қарши Ғарб вакциналарини обрўсизлантириш мақсадида «давлат қўлловидаги дезинформация» саъй-ҳаракатларини кучайтирди, деб баёнот берган Европа Иттифоқи (ЕИ) ўтган чоршанба (28 апрел) куни.\n«Вакцина дипломатияси» деб аталувчи сиёсат Ғарбда ишлаб чиқарилган вакциналар, Европа Иттифоқи институтлари ва Ғарб/Европанинг вакцинация режаларига нисбатан ишончга путур етказишга «қаратилган нол суммали ўйин мантиғига асосланади», дейилади Европа Иттифоқининг ташқи ҳаракатлар хизмати (EEAS) ҳисоботида.\nДекабр ойида Россия оммавий ахборот воситалари, расмийлар ва давлат компаниялари «муросасиз даъво»дан фойдаланган ҳолда Европа Иттифоқини Россия вакцинасини «саботаж қилаётганликда» айблаш ва «Спутник V» вакцинасини фаол тарғиб қилиш учун бирлашганлар.\n28 апрел куни Хитойнинг Ухан шаҳридаги университет талабасига COVID-19 вакцинаси дозасини эмлаш учун ҳозирлаётган тиббиёт ходими. [STR/AFP]\nХитой президенти Си Цзинпин (чапда) ва Россия президенти Владимир Путин 2019 йил 14 ноябрда Бразилиа шаҳридаги БРИКС саммитида иштирок этмоқдалар. [Павел Головкин/Pool/AFP]\n«Кремлпараст ОАВ, жумладан, «Sputnik V» расмий Твиттер аккаунти жамоатчиликнинг Европа дори воситалари агентлигига (ЕМА) бўлган ишончига путур етказиш ҳамда унинг муолажалари ва сиёсий холислигига шубҳа уйғотишга уринган.»\nДавлат қўлловидаги ОАВлар мазкур ташкилотнинг атайин рухсат беришни кечиктираётгани ҳақидаги гап-сўзларни янада кучайтириш учун Россиянинг «Спутник V» вакцинасини бозорга чиқаришга рухсатнома олиш аризаси масаласида «чалкашлик пайдо қилишга» уринган.\n«Шунингдек, Кремлпараст ОАВ ЕМА ва умуман Европа Иттифоқини Россияда ишлаб чиқарилган вакцинага нисбатан сиёсий нохолисликда айбладилар», деб қўшимча қилинади унда.\nРоссия пандемиядан келиб чиқадиган геосиёсий импульсга умид қилмоқда, дейилади Эстония ташқи разведка хизматининг феврал ойидаги ҳисоботида.\nҲисоботга кўра, «Кремл пандемия Россиянинг ўзи илгари сураётган икки тенденцияни тезлаштиради, деб ҳисобламоқда – халқаро муносабатларда кўп қутблиликка ўтиш ва жаҳон саҳнасида Ғарб таъсирининг камайиши».\nРоссия президенти Владимир Путин «глобал эпидемия Ғарбни ички сиёсат ва иқтисодий муаммоларга эътибор қаратишга мажбур қилишини, популистик ва экстремистик ҳаракатларни юзага келтиришини ва охир-оқибат Ғарб жамиятларининг қадриятларга асосланган ва институционал бирдамлигига путур етказишини» кутмоқда.\n«Россия бу тенденцияларни рағбатлантириш учун оловга мой қуйишга тайёр», деб қўшимча қилинади унда.\nСифат назорати муаммолари\nКремлнинг чалкашлик келтириб чиқаришга тайёрлиги COVID-19га қарши самарали вакцина ишлаб чиқиш бўйича глобал пойгада яққол кўзга ташланган.\nРоссия режими Ғарбда ишлаб чиқарилган вакциналарни қоралаш кампаниялари билан бир қаторда ўзининг «Спутник V» вакцинасини тарғиб қилиш бўйича кенг кўламли ташвиқот кампаниясини бошлади.\nАммо «биринчи» бўлишга уриниш иштиёқи сифат назоратидан устун келган, дейди соғлиқни сақлаш соҳасидаги халқаро мутахассислар.\nЎтган ҳафта Бразилиянинг дори воситаларини назорат қилувчи органи – Anvisa «Спутник V» импортини тўхтатишга қарор қилди. Вакцинанинг синов партияларида одатий шамоллашни келтириб чиқарадиган вирус намуналари аниқланган.\n26 апрел куни бу муассаса мамлакат шимоли-шарқидаги бир нечта штатларнинг 30 миллион дозадан кўпроқ «Спутник V» вакцинасини харид қилишга оид сўровини рад этган.\nМуаммо «аденовирус вектори» – одатда енгил респираторли касаллик келтириб чиқарадиган вирус билан боғлиқ, аммо вакциналарда бу вирус кўпаймаслиги учун генетик жиҳатдан ўзгартирилади ва инсон ҳужайраларини коронавируснинг тикансимон оқсилини ишлаб чиқишга йўналтирадиган ДНК ахборотинини ташиш учун таҳрирланади.\nБу жараён, ўз навбатида, инсон организмини ҳақиқий коронавирусга дуч келганда тайёр туришга ўргатади.\nИнтернетга жойланган слайд-шоуга кўра, Anvisa олимлари кичик доза намуналарини синаб кўриб, унинг «репликацияга лаёқатли» эканлигини аниқладилар – яъни танага кирганидан сўнг, аденовирус кўпайишда давом этиши мумкин.\nБу факт «ишлаб чиқариш жараёнларининг яхлитлигига оид саволларни пайдо қилмоқда» ва вакцинани қабул қиладиган иммунитети заиф инсонлар учун муаммо келтириб чиқариши мумкин, дейди Канаданинг вакцина ва юқумли касалликлар бўйича ташкилоти тадқиқотчиси, етакчи вирусолог шифокор Анжела Расмуссен AFP билан суҳбатда.\nНомаълумлигича қолаётган яна бир муаммо шундаки, аденовирус векторининг репликациясига олиб келган ишлаб чиқариш муаммоси тикансимон оқсилнинг ДНК кодини бузиши ҳам аниқ эмас – бу ҳолатда вакцинани коронавирусга қарши эмлаш самарасиз бўлиб қолиши мумкин.\nВакцинани ишлаб чиққан Россиянинг Гамалея институти бу хабарларни рад этган.\nАммо бу каби муаммо илк марта юз бераётгани йўқ.\nАпрел ойида шунингдек, Словакия ҳам импорт қилинган «Спутник V» вакциналари таркиби клиник тадкикотларда ишлатилган намуналарга мос келмаётганини айтиб, хавотир билдирган эди.\n«Бу каби ҳолатлар бутун ишлаб чиқариш ва сифат назорати жараёнини шубҳа остида қолдирмоқда. Мен Бразилия назоратчи органларнинг хавотирини тушуниб турибман», деб ёзган америкалик кимёгар Дерек Лоу Science нашридаги блогида.\n«Спутник V» вакцинаси ишлаб чиқарувчиларининг жавоби масъулиятсиз бўлди, дейди у.\nКремл шаффофликка оид хавотирларни аритиш ва уларга ечим топиш ўрнига, рад этиш ва айбни ўзидан соқит қилиш йўлини танлаган.\nХитой «ривожланаётган мамлакатларни» нишонга олди\nБу орада Пекин ўз вакцинасини «ривожланаётган мамлакатларга кўпроқ мос келадиган» деб тарғиб қилар экан, Ғарб вакцинасининг хавфсизлиги ва ҳатто коронавируснинг келиб чиқиши ҳақида «чалғитувчи гап-сўзларни» тарқатмоқда, дейилади ЕИ ҳисоботида.\nХитой ўзининг COVID-19 вакцинасини 27 та мамлакатга экспорт қилмоқда, яна 53 та давлатга эса беғараз «вакцина ёрдамини» тақдим этмоқда, деб баёнот берган эди мамлакат ташқи ишлар вазири Ванг Венбин феврал ойи охирида.\nАммо Хитойнинг шартли равишда тасдиқланган тўртта вакцинаси рақобатчи Pfizer-BioNTech, Moderna ва ҳатто «Спутник V» вакциналарига нисбатан паст самарадорлик кўрсаткичига эга.\nАпрель ойида маҳаллий ОАВ Хитой касалликларни назорат қилиш ва уларнинг олдини олиш маркази директори Гао Фу «муассаса амалдаги вакциналар самарадорлигининг паст экани билан боғлиқ муаммони ҳал қилиш устида ишлаётгани» ҳақида хабар берган эди.\nBBC нашрига кўра, у ҳозирги вакциналар, улар қаторида Sinovac ва Sinopharm вакциналари ҳам «юқори ҳимоя даражасига эга эмаслигини» айтиб ўтган.\nCOVID-19 вакцинасини ишлаб чиқариш – Пекиннинг COVID-19 эпидемиясига нисбатан бепарво муносабати ва ундан кейинги дезинформация кампанияларини яшириш воситаларидан бири эди.\nПекиннинг яроқсиз COVID-19 тест тўпламлари, сифатсиз сунъий нафас олдириш мосламалари, сохта ниқоблар ва бошқа шахсий ҳимоя воситаларини экспорт қилиши қўшимча огоҳлантириш бўлиб хизмат қилади.\nПокистондаги кўпчилик тиббиёт соҳаси ходимлари Хитойда ишлаб чиқарилган вакцинанинг самарадорлиги ва хавфсизлигига шубҳа билан қарайдилар.\nМарт ойида «Gallup Pakistan» ва тиббиёт соҳаси ходимлари ҳуқуқларини ҳимоя қилувчи ташкилот – Покистон ислом тиббиёт уюшмаси томонидан ўтказилган сўровномага кўра, мамлакатдаги тиббиёт соҳаси ходимларининг қарийб ярмида Sinopharm вакцинасига нисбатан хавотир бор, улар AstraZeneca ёки Pfizer вакциналарини тавсия қилишларини айтганлар.\n«Тиббиёт соҳаси ходимлари орасида COVID вакцинасини олишга иккиланиш йўқ», дейди Карачидаги ҳамширалар уюшмаси етакчиси Жавод Ҳусайн. «Хитойда ишлаб чиқарилган вакцинага нисбатан ҳар қандай шубҳа унинг самарадорлиги ва хавфсизлиги билан боғлиқ.»\n«Покистонлик шифокорлар орасида Хитой Покистон ҳукуматига вакцина ҳадя қилиб, улар устида паст сифатли COVID вакцинаси синовини ўтказмоқда, деган фикр кенг тарқалган», дейди пешоварлик тиббиёт ходими Салмон Афридий.


Тажриба ўзини оқлади – Сурхон тонги\nБош саҳифа / Қишлоқ хўжалиги / Тажриба ўзини оқлади\nТажриба ўзини оқлади\nОктябр 27, 2017\tҚишлоқ хўжалиги Изоҳ қолдириш 544 Кўрилди\nҚумқўрғонда тажрибали деҳқонлар бошлиқ фермер хўжаликлари кўп. Шулардан бирига Мирзо Хурсанов раҳбар. У 1992 йили отаси Дойра Хурсанов билан бирга “Сайхон” фермер хўжалигини ташкил этиб, 20 гектар майдонда деҳқончилик қилишганди.\nЎтган вақт мобайнида фермер хўжалигининг ер майдони кенгайди, даромади ортди. Отасидан деҳқончилик илмини ўрганган Мирзо 2010 йили фермер хўжалигига раҳбар бўлди. Бугунги кунда жамоа ҳосилдорлик бўйича кўпгина жамоаларга ўрнак. Жорий йилда 44 гектар майдонда ғўза ўстирган фермер хўжалиги аъзолари 5 гектар майдонда ўрта толали ғўзанинг “Бешқаҳрамон” нави чигитини 70х70 схемада экиб, 72 минг туп кўчат қолдириб, ўстиришди. Айнан шу майдондан 43 центнердан хирмон кўтарилди. Бугунгача жамоа 185 тонна юқори сифатли ҳосил топширди. Саодат Қурбонова, Муҳаббат Хурсанова, Қизлархон Жўраева, Матлуба Бегалиева каби теримчилар хирмонга барака киритмоқдалар. Чунки теримчиларга ҳар килограмм пахта учун 600 сўмдан нақд пул берилмоқда.\n— Имкониятимизни чамалаб кўриб, ялпи ҳосил салмоғини 200 тоннага етказиш нияти билан меҳнат қилаяпмиз, — дейди фермер хўжалиги миришкор раҳбари Мирзо Хурсанов.\nОлдинги Маҳалла кўрки\nКейинги Касаначилар сафи кенгаймоқда\nНодирбек – Осиё чемпиони\nХалқ ишончин оқлайлик\nМурожаатим ҳал этилди


Қорабоғда тарихий обидаларнинг вайрон этилишини ЮНЕСКО...\nОзарбайжон тарихий меросга қарши зўравонлик ҳаракатлари юзасидан ЮНЕСКОнинг муносабат билдиришини 30 йилдан бери кутмоқда. Бу ҳақда Озарбайжон президентининг ёрдамчиси Ҳикмат Ҳожиев «Маданият йўлидаги дунё» глобал кампанияси доирасида Бокуда ташкил этилган форумда сўзлаган.\n«Trend» агентлиги хабарига кўра, Ҳ.Ҳожиев Озарбайжоннинг 30 йил аввал босиб олинган ҳудудларидаги тарихий-маданий обидалар вайрон этилганига эътибор қаратган.\n«Бизнинг маданий меросимиз мунтазам равишда вайрон этилган. Биз ЮНЕСКО у ерга ташриф уюштириши ва Озарбайжон маданий меросига қарши амалга оширилган ҳаракатлар юзасидан ўз муносабатини билдиришини 30 йил давомида кутдик», – деган Илҳом Алиевнинг ёрдамчиси.\nҚайд этилишича, Озарбайжон маданияти 30 йил давомида адолатсиз муносабат қурбони бўлган.\nОзарбайжон вакили ушбу масалага халқаро ҳамжамият эътибор қаратиши лозимлиги, хусусан, ЮНЕСКО Қорабоғ ҳудудига миссия юбориб, маданий мерос объектларини вайрон этиш фактларини ўрганиши ва хулоса бериши лозимлигини таъкидлаган.\nОзарбайжон президенти ёрдамчиси Арманистон ишғолидан озод этилган Қорабоғда хусусан, Шуша шаҳрида маданий мерос объектларини тиклаш ишлари бошланганини таъкидлаган.\nАйни кунларда Парижда ЮНЕСКОнинг Ҳаага конвенцияси бўйича давом этаётган 14-мажлисида Озарбайжон маданий меросни тиклаш, ривожлантириш ва муҳофаза этиш давлат хизмати раҳбари Озод Жаъфарли ҳам Қорабоғдаги обидалар муаммосини кўтарган ва ҳудудга ЮНЕСКОнинг техник миссияси юборилиши муҳимлигини қайд этган.\nМазкур мамлакат ташқи ишлар вазири Жайҳун Байрамов ҳам ЮНЕСКО Бош конференцияси 41-сессиясида сўзлаган нутқида қарийб 30 йиллик оккупация даврида минтақадаги тарихий-маданий обидалар аянчли ҳолатга солингани ҳақида гапирган эди.\n«Ишғол даврида юзлаб маданий обидалар қасддан буткул вайрон қилинган, зарар-зиён етказилган, талон-торож этилган ҳамда тарихий-маданий хусусиятини йўқотиш мақсадида ўзгартирилган. 67 масжиддан 65 таси ер билан яксон қилинган. Қолган иккитаси эса таҳқирланган – чўчқа ва сигирлар учун оғилхона сифатида фойдаланилган. Бу мусулмон дунёсига ҳурматсизликдир. Минглаб музей экспонатлари Арманистонга ноқонуний равишда ташиб кетилган», – деган Ж.Байрамов.\nОзарбайжон армияси Қорабоғда 2020 йил 27 сентябрдан 9 ноябрга қадар Арманистон Қуролли кучларига қарши кечган жангларда қарийб 30 йил ишғол остида бўлган ҳудудларини қайтариб олди. 2020 йилнинг 10 ноябрида Озарбайжон, Арманистон ҳамда Россия ўртасида уч томонлама битим имзоланди. 44 кунлик уруш якунида Қорабоғдаги 5 та шаҳар, 4 та посёлка ҳамда 286 та қишлоқ яна Озарбайжон тасарруфига ўтди. Шу тариқа мамлакат ҳудудий яхлитлиги тикланди.\nЭслатиб ўтамиз, Ўзбекистон президенти Шавкат Мирзиёев жорий йил 31 март куни бўлиб ўтган Туркий кенгашнинг видеоконференция шаклидаги саммитида Озарбайжоннинг Қорабоғ ҳудудини қайтариб олишини «тарихий адолатни тиклаш йўлидаги ғалаба» деб атаган ва Ўзбекистон Қорабоғ заминидаги кўҳна обидалар, маданият ва маърифат масканларини тиклаш ишларига ҳисса қўшишга тайёр эканини билдирган эди.\nХориж 16/01, 17:54\nОзарбайжон ва Арманистон чегарасида зилзила содир бўлди\nМаданият 31/12, 13:50\n«Уммул Хамса»нинг ўзбекистонлик таржимони тақдирланди